Perhimpunan besar-besaran, penganut Hindu disembur air menggunakan dron elak kesesakan

SAGAR ISLAND, 14 Januari- Walaupun kes COVID-19 masih meruncing di India, namun beribu-ribu penganut Hindu tetap bersesak untuk perayaan besar-besaran Gangasagar Mela.Justeru, pihak berkuasa terpaksa menyembur "air suci Sungai Gangga" ke arah penganut Hindu terlibat menggunakan dron untuk mengurangkan kesesakan.Perayaan terbesar di timur India itu dibandingkan dengan satu lagi perayaan tahun lepas yang menjadi penyumbang utama kes COVID-19 melonjak di negara itu, namun tidak diharamkan oleh kerajaan nasionalis Hindu.Pihak berkuasa tempatan memaklumkan, kira-kira tiga juta orang menghadiri acara kemuncak perayaan di Pulau Sagar, lokasi pertemuan antara Sungai Gangga dan Teluk Benggala."Pada waktu subuh, terdapat lautan manusia di kawasan itu, walaupun disembur dengan air, namun mereka masih berendam di dalam sungai dan hampir semua tidak memakai pelitup muka," katanya.Sementara itu, seorang jurugambar AFP memberitahu, jumlah penganut Hindu yang hadir dalam perayaan itu tahun ini berkurangan berbanding tahun-tahun sebelumnya."Semburan air itu, menghalang sebahagian daripada penganut Hindu tersebut, namun kebanyakannya masih meneruskan perjalanan," katanya.Pegawai polis yang bertugas di kawasan itu pula mendedahkan, mustahil bagi pihak berkuasa mengenakan sekatan COVID-19. "Kebanyakan daripada mereka lebih cenderung untuk ingkar arahan pihak berkuasa dan melanggar peraturan ditetapkan," katanya. - AFP


Omicron: Lapangan terbang Hong Kong sekat penumpang transit dari 153 negara

HONG KONG, 14 Januari- Penumpang dari lebih 150 negara tidak akan dibenarkan transit di Lapangan Terbang Antarabangsa Hong Kong, bermula Ahad ini selama sebulan.Kenyataan pihak lapangan terbang menyebut, ia langkah terbaru sekatan perjalanan bagi mengelak penularan wabak COVID-19 di bandar hab kewangan China itu.Hong Kong menyenaraikan wilayah mengikut kategori berdasarkan tahap penyebaran jangkitan COVID-19 dengan 153 negara kini diklasifikasikan dalam Kumpulan A."Penumpang transit melalui Lapangan Terbang Antarabangsa Hong Kong dalam kumpulan A atau yang pernah tinggal dalam tempoh 21 hari tidak akan dibenarkan masuk, menurut kenyataan lapangan terbang itu yang turut menjelaskan sekatan dibuat untuk mengawal penularan varian Omicron. Lapan negara kumpulan A iaitu Australia, Kanada, Perancis, India, Filipina, Pakistan, United Kingdom dan Amerika Syarikat sudah tersenarai antara terlibat, iaitu pengembara tidak dibenarkan masuk ke Hong Kong.Langkah itu dilihat menjadikan Hong Kong semakin terasing daripada dunia luar tatkala hab kewangan China itu berusaha merealisasikan polisi sifar-Covid.Tindakan itu menyukarkan syarikat penerbangan dan ada sesetengah sudah mengelak ke wilayah di China itu disebabkan peraturan kuarantin amat ketat. -AFP


Indonesia percepat pembangunan vaksin merah putih

JAKARTA, 14 Januari - Menteri Penyelaras Pembangunan Manusia dan Kebudayaan (PMK) Indonesia Muhadjir Effendy menggesa pihak berkuasa berkaitan mempercepatkan penghasilan vaksin Merah Putih, agar vaksin COVID-19 keluaran tempatan dapat digunakan segera.ANTARA News melaporkan bahawa kerajaan Indonesia menerusi satu kenyataan akhbar pada Khamis berkata, pembangunan Vaksin Merah Putih sedang giat dijalankan oleh Universiti Airlangga dengan kerjasama PT Biotis, PT Bio Farma dengan Kolej Perubatan Baylor, Universiti Indonesia dengan kerjasama PT Etana, Institut Teknologi Bandung, PRBM Eijkman BRIN bersama PT Bio Farma, serta Universiti Padjadjaran selain bekerjasama dengan PT Bio Farma dan Lipotek.Vaksin Merah Putih yang dibangunkan Universiti Airlangga dengan kerjasama PT Biotis dijangka siap pada awal 2022 dan penghasilan vaksin secara besar-besaran pada pertengahan 2022, katanya.Effendy pada Rabu menggesa Kementerian Kesihatan menggalakkan penghasilan vaksin Merah Putih secepat mungkin ketika sesi mesyuarat penyelarasan yang membincangkan pengeluaran vaksin domestik."Kami menaruh harapan penghasilan vaksin dapat dipercepatkan tanpa menjejaskan kualiti, kejituan dan keberkesanan produk," tegasnya.Kementerian yakin bahawa vaksin yang dibangunkan pasukan penyelidik boleh digunakan segera bagi menyokong usaha melawan pandemik COVID-19 di Indonesia.“Sekiranya kita dapat mencapai sasaran maksimum, kita harap penggunaan vaksin buatan tempatan ini dapat menamatkan penularan wabak (COVID-19),” tegasnya."Saya memanggilnya husnul khatimah. Kita berbangga dapat menjulang Bendera Merah Putih dengan mengatasi (wabak) menggunakan vaksin yang kita ada," katanya.Beliau turut menjelaskan bahawa pembangunan vaksin COVID-19 dilaksanakan pihak kerajaan dengan kerjasama industri farmaseutikal, institusi penyelidikan dan universiti.Kenyataan itu turut menyebut, Menteri Kesihatan Budi Gunadi Sadikin mengesahkan Vaksin Merah Putih primer akan dilancarkan selewat-lewatnya Mac 2022 dan vaksin itu disasarkan untuk kegunaan kanak-kanak pada Jun 2022. - BERNAMA


Selang dua hari Korea Utara lancar peluru tidak dikenali ke laut untuk kali ke-3

SEOUL, 14 Januari- Buat kali ketiga tahun ini, Korea Utara melancarkan ujian peluru berpandu tidak dikenali ke laut, menurut laporan terbaharu Korea Selatan dan Jepun."Korea Utara melancarkan peluru tidak dikenali ke arah timur," jelas Ketua Staf Bersama Seoul tanpa memberi perincian lanjut. Manakala pengawal pantai Jepun pula melaporkan, anggotanya mengesan, "satu pelancaran dari Korea Utara dipercayai peluru berpandu balistik atau jenis lain pada 1455 waktu tempatan." Jurucakap pengawal pantai memberitahu wartawan AFP, pihaknya masih menganalisis lokasi objek jatuh, sama ada hanya satu atau beberapa objek.Meskipun sekatan antarabangsa dikenakan terhadap Korea Utara disebabkan program pembangunan nuklear, tahun ini sahaja Pyongyang sudah mengesahkan telah melancarkan ujian peluru berpandu hipersonik sebanyak dua kali, iaitu pada 5 Januari dan 11 Januari.Selepas ujian kedua yang disaksikan sendiri oleh pemimpin utama, Kim Jong Un, Amerika Syarikat bertindak mengenakan sekatan terhadap lima individu yang dipercayai ada kaitan dengan program nuklear Korea Utara. -AFP


Nahas kereta api tergelincir daripada landasan di Bengal Barat, India ragut lima nyawa

NEW DELHI, 14 Januari - Nahas kereta api di Bengal Barat, India telah meragut sekurang-kurangnya lima nyawa dan puluhan lagi cedera pada semalam.12 gerabak kereta api Ekspres Guwahati-Bikaner dilaporkan tergelincir daripada landasan berhampiran bandar Maynaguri di daerah Jalpaiguri.Pegawai kanan kerajaan berada di lokasi nahas untuk menyelia operasi membantu dan menyelamat, kata ketua menteri Bengal Barat, Mamata Banerjee.Kereta api itu dalam perjalanan dari Patna di Bihar ke Guwahati di timur laut Assam, menurut media tempatan."Kami rasa kereta api bergoyang dan bagasi yang disimpan di bahagian atas terjatuh berselerakan ke bawah," kata seorang mangsa yang terselamat.Visual dari lokasi kemalangan memaparkan gerabak rosak dan penumpang serta penduduk tempatan yang kelihatan resah.Kesemua yang cedera sedang dirawat di hospital.Menteri Kereta Api India, Ashwini Vaishnaw dalam ciapannya di Twitter turut menjelaskan situasi semasa kejadian dan selain memaklumkan nilai pampasan yang akan diterima mangsa.Nahas sedemikian adalah perkara biasa membabitkan rangkaian kereta api India yang dilaporkan perkhidmatannya semakin berusia.Ini menimbulkan kebimbangan kerana sistem kereta api di India merangkumi 9,000 buah kereta api dan membawa kira-kira 23 juta penumpang setiap hari.Pada 2016,127 orang terbunuh apabila 14 gerabak tergelincir di Uttar Pradesh dalam salah satu insiden kereta api terburuk di India.


Gelaran Duke Of York Putera Andrew ditarik

LONDON, 14 Januari - Istana Buckingham dalam satu kenyataan ringkas memaklumkan "Dengan kelulusan dan persetujuan (Ratu Elizabeth II), gelaran ketenteraan dan naungan diraja Duke of York telah dikembalikan kepada Ratu,"Kenyataan itu menyebut Duke Of York Putera Andrew adalah tidak lagi akan menjalankan sebarang tugas awam dan menghadapi kes itu sebagai warganegara biasa.Pengumuman itu dibuat ketika Putera Andrew menghadapi kes sivil di Amerika Syarikat berhubung dakwaan beliau melakukan serangan seksual terhadap seorang wanita yang ketika itu berumur 17 tahun yang dinafikannya secara konsisten.Duke of York memegang beberapa gelaran tentera kehormat berikutan perkhidmatan beliau selama 22 tahun dalam Tentera Laut Diraja.Andrew 61, adalah anak ketiga Ratu Elizabeth II dan Duke of Edinburgh mendiang Putera Philip dan merupakan anak lelaki kedua kepada pasangan Diraja itu. - BERNAMA


Sudah kesuntukan masa untuk menyelamatkan rundingan perjanjian nuklear Iran - AS

WASHINGTON, 14 Januari- Hanya berbaki beberapa minggu sahaja lagi untuk menyelamatkan perjanjian nuklear Iran dan Amerika Syarikat sudah bersedia untuk 'pilihan lain' jika rundingan gagal, menurut Setiausaha Negara, Antony Blinken.Rundingan bagi memulihkan perjanjian 2015 antara Tehran dan kuasa dunia -- Amerika Syarikat, Perancis, Britain, Rusia, China dan Jerman, bermula tahun lalu namun terhenti pada Jun selepas Iran memilih tokoh ultra konservatif Ebrahim Raisi sebagai presiden.Rundingan itu kemudian disambung semula pada November lalu."Kami ada, Saya fikir hanya tinggal beberapa minggu lagi untuk melihat sama ada kami boleh kembali kepada pematuhan bersama," kata Blinken dalam temu bual bersama stesen radio awam AS NPR."Kami sangat kesuntukan masa kerana Iran semakin hampir ke tahap di mana mereka boleh menghasilkan bahan untuk senjata nuklear", katanya. Menurut diplomat tertinggi AS, Tehran telah mencapai kemajuan dalam teknologi nuklear yang menyebabkan sukar dihentikan kerana telah menerokai perkara baharu setelah mereka keluar daripada perjanjian. Perjanjian Nuklear Iran 2015, membolehkan Iran tidak dikenakan sekatan antarabangsa yang telah melumpuhkan ekonomi negara dan sebagai balasan program nuklear Iran perlu dihentikan.Namun, tindakan sepihak presiden AS Donald Trump menarik diri daripada perjanjian itu pada 2018 mendorong Tehran untuk menarik komitmennya. -AFP


Perisik China dikesan dalam Parlimen UK, campur tangan aktiviti politik

LONDON, 14 Januari- Perkhidmatan risikan Britain memberi amaran kepada ahli parlimen United Kingdom (UK) bahawa mereka mengesyaki perisik China beroperasi di parlimen untuk cuba menggugat kestabilan dan mengganggu sistem demokrasi Britain. Speaker Dewan Rakyat, Lindsay Hoyle mengesahkan perkara itu dan telah memaklumkan kepada ahli parlimen selepas berunding dengan perkhidmatan risikan Britain. "Speaker mengambil serius tentang keselamatan ahli parlimen serta proses demokrasi, itu sebabnya notis dikeluarkan selepas berunding dengan agensi risikan Britain," kata jurucakap Hoyle.Kedutaan China di London menafikan tuduhan itu dan berkata "kami tiada keperluan dan tidak pernah berusaha 'membeli pengaruh' dalam parlimen negara asing."Kami secara tegas akan menentang muslihat, fitnah dan ugutan terhadap masyarakat Cina di UK," tambahnya.Agensi risikan itu menamakan suspek sebagai Christine Lee, menyatakan wanita itu secara sengaja campur tangan dalam aktiviti politik bagi pihak Jabatan Kerja Barisan Bersatu Parti Komunis China."Peguamcara berpangkalan di London itu dikatakan menderma £200,000 ($275,000, 239,000 Euro) kepada bekas anggota kabinet bayangan Parti Buruh, Barry Gardiner dan ratusan ribu pound kepada partinya.Bekas Perdana Menteri Theresa May -- turut dituduh mendapat manfaat jutaan wang Rusia selepas memberi anugerah kepada Lee pada 2019 untuk mengiktiraf sumbangannya kepada hubungan China-UK. Lee juga pernah bergambar dengan bekas Perdana Menteri David Cameron dalam satu acara pada 2015 juga dengan bekas pemimpin Parti Buruh Jeremy Corbyn."Lee memudahkan sumbangan kewangan kepada ahli parlimen yang bercita-cita tinggi bagi pihak warga asing yang berpangkalan di Hong Kong dan China," menurut nota Speaker, memetik laporan media Britain. "Langkah itu dilakukan secara rahsia bagi mengelak bukti pembayaran dikesan. Tingkah laku itu jelas tidak boleh diterima dan langkah sedang diambil untuk memastikan ia diberhentikan," tambahnya. -AFP


Mandat ujian COVID-19 untuk pekerja swasta di AS, disekat

AMERIKA SYARIKAT, 14 Januari - Mahkamah Agung Amerika Syarikat memberi tamparan kepada Presiden Joe Biden apabila menyekat mandat vaksinasi atau ujian COVID-19 untuk pekerja swasta dalam sektor perniagaan besar.Pada masa sama membenarkan mandat vaksinasi untuk kira-kira 10 juta pekerja penjagaan kesihatan di kemudahan yang menerima pembiayaan persekutuan.Mahkamah memutuskan perkara itu selepas mengesahkan mandat Biden tidak berperlembagaan.Biden dalam reaksinya kecewa kerana keputusan terbabit menyekat keperluan menyelamatkan nyawa pekerja dalam sektor perniagaan besar. - AFP


Ratusan penduduk Jerman bantah sekatan COVID-19

JERMAN, 14 Januari - Ratusan penunjuk perasaan di Jerman turun ke jalanan membantah arahan sekatan COVID-19 oleh kerajaan. Kumpulan tersebut berarak di sekitar Dresden tanpa memakai pelitup muka, dan tidak mendapat kebenaran pihak polis.Undang-undang Kerajaan Negeri melarang perhimpunan awam melebihi 10 orang. Mereka tidak ditahan, namun butiran peribadi serta gambar dirakam pihak berkuasa. Polis melaporkan kira-kira 45 kesalahan dilakukan kumpulan tersebut terhadap arahan langkah sekatan yang dikenakan. - REUTERS


Polis Itali minta semua wanita melaporkan serangan malam tahun baharu

MILAN, 14 Januari- Pihak keselamatan Itali menggesa wanita dan gadis yang didera secara seksual atau dicabul oleh perusuh semasa sambutan ambang tahun baharu di dataran berhampiran Milan Cathedral agar tampil memfailkan aduan kepada polis.Beberapa wanita memberitahu pihak berkuasa bahawa mereka telah diraba oleh lelaki pada malam itu.Sekurang-kurangnya lima wanita, termasuk dua warga Jerman telah melaporkan mereka dikelilingi oleh berpuluh-puluh lelaki Itali dan warga asing di dataran Duomo di Milan dan di jalan-jalan berdekatan.Di Milan, sekumpulan wanita mendakwa mereka ditolak dan diraba, lapor akhbar harian Corriere della Sera pada hari Sabtu.Seorang wanita, yang baju sejuknya koyak dan seluarnya ditarik ke bawah, mengalami kesan calar.Polis membawanya ke hospital untuk pemeriksaan.Akhbar itu berkata ada pegawai keselamatan menyelamatkan seorang wanita, tetapi dalam kejadian lain, Corriere della Sera memetik seorang wanita Jerman sebagai berkata polis berhampiran tidak bertindak balas terhadap jeritan meminta pertolongan.Menurut media Itali, wanita Jerman itu memfailkan aduan selepas mereka kembali ke Jerman.Riccardo De Corato, pesuruhjaya keselamatan untuk Lombardy, wilayah yang termasuk Milan, menggesa mana-mana wanita lain yang dicabul menghubungi pendakwa raya Itali.Polis yang sedang menyiasat serangan itu telah mengkaji imej video untuk cuba mengenal pasti penyerang.


Guru sekolah mogok bantah peraturan COVID-19 di sekolah Perancis

PARIS, 14 Januari- Puluhan ribu guru Perancis yang marah dengan peraturan COVID-19 kerajaan telah berhenti kerja pada Khamis dan turun ke jalanan bagi menuntut perlindungan yang lebih baik untuk murid dan kakitangan sekolah daripada jangkitan.Ibu bapa, guru dan pengarah sekolah telah bergelut untuk menangani wabak itu dan pelbagai perubahan peraturan COVID-19 dilaksanakan di sekolah. Keperluan ujian baharu diumumkan pada malam selepas cuti Krismas dan berubah dua kali sekaligus mencetuskan kemarahan.Kegusaran itu dirasai dalam protes di seluruh Perancis, di mana ramai yang menggesa Menteri Pendidikan Jean-Michel Blanquer meletak jawatan.Sumber kerajaan berkata Blanquer tidak mungkin akan berbuat demikian, apalagi hanya berbaki tiga bulan sebelum pilihan raya presiden. Perdana Menteri Jean Castex bagaimanapun akan bertemu wakil guru pada hari Khamis.Beberapa calon berhaluan kiri dalam pilihan raya presiden April depan, termasuk Sosialis Anne Hidalgo, yang menggesa agar gaji guru digandakan serta Jean-Luc Melenchon mengambil bahagian dalam protes di Paris.Beberapa sekolah ditutup pada Khamis kerana mogok, yang lain dibuka hanya untuk kanak-kanak pekerja kesihatan manakala beberapa sekolah beroperasi seperti biasa.Kesatuan berkata sejumlah besar guru - termasuk kira-kira 75% di sekolah rendah dan 62% di sekolah menengah - menyertai mogok sehari.Kenyataan bersama 11 kesatuan sekerja menyalahkan kerajaan atas apa yang dipanggil "keadaan huru-hara" disebabkan perubahan yang tidak henti-henti, protokol yang tidak dapat dilaksanakan dan kekurangan alat yang sesuai untuk menjamin (sekolah) boleh berfungsi dengan baik."Kerajaan berpegang pada dasarnya untuk memastikan kelas dibuka dan mewajibkan semua murid yang berhubung dengan orang yang dijangkiti untuk menjalani ujian sebanyak tiga kali. "Saya tahu ia sukar, tetapi mogok tidak menyelesaikan masalah. Seseorang tidak menyerang virus," kata Blanquer kepada BFM TV.Jangkitan telah meningkat di sekolah-sekolah sambil Perancis mencatatkan rekod dengan hampir 370,000 kes harian baharu menyebabkan keluarga berebut untuk mendapatkan ujian COVID-19 untuk anak-anak mereka.- REUTERS


Kes COVID-19 di India kembali melonjak

NEW DELHI, 14 Januari - India kembali mencatatkan 200,000 kes baharu COVID-19 dalam tempoh 24 jam sejak lebih 8 bulan lalu.Menurut data terkini Kementerian Kesihatan negara itu, sebanyak 247,417 kes baharu COVID-19 dengan 380 kematian dicatatkan dalam tempoh itu selepas merekodkan peningkatan mendadak kes sejak 16 hari lepas.Lapor agensi berita Xinhua, ia sekali gus menjadikan kumulatif kes COVID-19 dan kematian di India setakat ini sebanyak 36,317,927 kes dengan 485,35 kematian.Selain itu, terdapat 1,117,531 kes aktif COVID-19 di India dengan peningkatan sebanyak 162,212 kes aktif sejak 24 jam lepas. Sementara itu jumlah kes membabitkan varian Omicron telah mencecah 5,488 kes dengan 2,162 pesakit telah dibenarkan pulang ke rumah. -AP


Kanak-kanak 3 tahun antara 11 terbunuh dalam insiden trak terbalik

MANILA, 13 Januari - Sekurang-kurangnya 11 orang terbunuh selepas sebuah trak kecil yang sesak dengan pengunjung parti termasuk kanak-kanak, terbalik di selatan Filipina.Ketua Polis Perbandaran Balingasag, Mejar Teodoro De Oro berkata, kenderaan itu adalah satu daripada tiga kenderaan yang berkonvoi ke pusat peranginan di pulau Mindanao untuk pesta Krismas."Nahas berlaku apabila pemandu hilang kawalan selepas brek gagal berfungsi ketika menuruni jalan berbukit.Kira-kira 50 orang berada di dalam trak itu ketika terbabas dan menghentam sebatang pokok sebelum terbalik ke atas timbunan batu," katanya.De Oro memaklumkan, antara yang maut termasuk seorang kanak-kanak berusia tiga tahun dan polis sedang mengesahkan tiga lagi kematian, manakala puluhan penumpang lain cedera.Pemandu trak yang turut cedera, cuba bersembunyi selepas menerima rawatan namun ditahan dan akan berhadapan pertuduhan.Nahas jalan raya yang membawa maut adalah perkara biasa di Filipina.Ia disebabkan pemandunya kerap melanggar peraturan dan kenderaan tidak diselenggara dengan baik atau terlebih muatan. -AFP


2,000 tentera pengaman Rusia berundur dari Kazakhstan

ALMATY, 13 Januari - Lebih 2,000 tentera diketuai Rusia mula berundur dari Kazakhstan selepas dikerahkan sebagai pasukan pengaman ketika protes berhubung kenaikan harga minyak bertukar ganas dan meragut berpuluh-puluh nyawa.Keputusan menghantar pasukan itu sebelum ini, merupakan yang pertama bagi Pertubuhan Perjanjian Keselamatan Kolektif (CSTO) yang diketuai Moscow.Pada majlis menandakan berakhirnya misi CSTO, tentera berbaris sambil lagu dari setiap enam negara anggota CSTO dimainkan sebelum ucapan rasmi dimulakan.Komander Kontinjen CSTO, Jeneral Rusia Andrei Serdyukov dalam ucapanya berkata, operasi pengaman telah berakhir dan tugas telah dilaksanakan sejak tentera dari Rusia, Belarus, Armenia, Tajikistan dan Kyrgyzstan dihantar pada 6 Januari lalu ke lokasi krisis.Sementara itu, Kementerian Pertahanan Rusia berkata, pasukan pengaman itu mula memuatkan peralatan dan barangan ke dalam pesawat tentera aeroangkasa Rusia.Rabu lalu, Presiden Kazakhstan, Kassym-Jomart Tokayev menyatakan, penglibatan tentera diketuai Rusia memainkan peranan yang sangat penting bagi menstabilkan keadaan di negara itu. -AFP


AS sekat beberapa individu warga Korea Utara dan Rusia susulan enam ujian peluru berpandu

AMERIKA SYARIKAT, 13 Januari- Pentadbiran Presiden Joe Biden akan mencadangkan kepada Pertubuhan Bangsa Bersatu (PBB) agar mengenakan sekatan antarabangsa terhadap beberapa individu warga Korea Utara termasuk firma Rusia.Pengumuman dibuat Duta Besar Amerika Syarikat ke PBB, Linda Thomas-Greenfield pada Rabu selepas Pyongyang melancarkan ujian peluru berpandu hipersonik minggu lalu. Terdahulu, Jabatan Perbendaharaan AS dan Jabatan Negara mengenakan sekatan ke atas lima warga Korea Utara kerana diyakini ada kaitan dengan program peluru berpandu balistik negara itu."AS mencadangkan sekatan PBB berikutan enam pelancaran peluru berpandu balistik oleh Korea Utara sejak September 2021 dan setiap kali pelancaran telah melanggar resolusi Majlis Keselamatan PBB." kata Thomas-Greenfield.Kenyataan itu dimuat naik dalam Twitter tanpa memberi perincian berhubung bentuk sekatan yang bakal dikenakan terhadap individu dan entiti tersebut.Namun, cadangan itu wajib secara rasmi melalui Jawatankuasa Majlis Keselamatan PBB berhubung sekatan Korea Utara yang terdiri daripada 15 anggota Majlis Keselamatan dan keputusan itu mesti dibuat secara sebulat suara.Jabatan Perbendaharaan AS berkata lima warga Korea Utara itu bertanggungjawab membekalkan barangan untuk program berkaitan peluru berpandu balistik Korea Utara.Salah seorang ialah Choe Myong Hyon, berpangkalan di Rusia didakwa telah memberikan sokongan kepada Akademi Sains Semula Jadi Kedua Korea Utara (SANS), yang sudah pun dikenakan sekatan.Bekalan itu berkaitan peralatan telekomunikasi dari Rusia.Turut menjadi sasaran empat wakil Korea Utara yang terbabit dalam pertubuhan kelolaan SANS berpangkalan di China, dikenali sebagai Sim Kwang Sok, Kim Song Hun, Kang Chol Hak dan Pyon Kwang Chol.Seorang lagi warga Korea Utara, O Yong Ho, turut dikenakan sekatan oleh AS juga warga Russia, Roman Anatolyevich Alara serta firma Russia, Parsek LLC. -AFP


AS benarkan pengecualian sekatan kepada Korea Selatan

SEOUL, 13 Januari- Amerika Syarikat (AS) bersetuju memberi pengecualian sekatan kepada Korea Selatan dan membenarkan negara itu membayar jutaan dolar pampasan tertunggak kepada pelabur Iran berhubung pertikaian pada 2010.Menurut Kementerian Luar, pihaknya telah menerima "lesen khusus" dari Jabatan Perbendaharaan AS membenarkan kerajaan Korea Selatan membayar pampasan kepada Syarikat Iran Dayyani Group."Lesen itu membenarkan penggunaan sistem kewangan AS untuk membayar pampasan kepada pelabur Iran," menurut kenyataan Kementerian Luar. Pada 2018, Pusat Antarabangsa Bagi Penyelesaian Pertikaian Pelaburan mengarahkan Seoul membayar 73 bilion won atau AS$61 juta kepada Dayyani Group atas kegagalan mengambil alih Daewoo Electronics pada 2010."Lesen tersebut akan berfungsi sebagai asas penting untuk menyelesaikan pertikaian dengan pelabur Iran," jelas kenyataan itu yang turut menyatakan ia akan membantu meningkatkan hubungan dua hala".Pengumuman itu dibuat selepas lebih seminggu Korea Selatan menghantar diplomat tertinggi ke Vienna untuk berunding dengan wakil AS yang berusaha memulihkan semula perjanjian nuklear Iran 2015.Iran merupakan rakan perdagangan Asia Barat ketiga terbesar Korea Selatan sebelum Amerika Syarikat secara sepihak menarik diri daripada Perjanjian Nuklear 2015 antara Tehran dan kuasa dunia seterusnya mengenakan semula sekatan terhadap Iran. Iran pernah menjadi pembekal minyak utama kepada Korea Selatan yang memiliki sumber bumi terhad dan mengimport peralatan industri, perkakas rumah dan alat ganti kenderaan dari Seoul.Tahun lepas, Iran mengancam Korea Selatan untuk mengambil tindakan undang-undang jika Seoul enggan mengeluarkan lebih AS$7 bilion dana yang dibekukan untuk penghantaran bekalan minyak. -AFP


Lima lagi tahanan Penjara Teluk Guantanamo dibebaskan

WASHINGTON, 13 Januari- Kerajaan Amerika Syarikat meluluskan pembebasan lima lagi banduan di penjara tentera Kem Tahanan Teluk Guantanamo.Menurut dokumen yang dimuat naik Jabatan Pertahanan minggu ini, tiga daripada mereka berasal dari Yaman, seorang dari Somalia dan yang ke-5 dari Kenya. Secara kolektif, mereka telah menghabiskan masa selama 85 tahun dipenjara yang dibuka dua dekad lalu, dipanggil "perang melawan pengganas susulan serangan 11 September 2001 didakwa oleh kumpulan Al-Qaeda ke atas Amerika Syarikat.Banduan terlibat ialah Somali Guleed Hassan Ahmed (juga dipanggil Guled Hassan Duran); warga Kenya Mohammed Abdul Malik Bajabu; dan Omar Muhammad Ali al-Rammah, Moath Hamza al-Alwi, dan Suhayl al-Sharabi dari Yaman.Lembaga Kajian Berkala Pentagon mendapati kesemua mereka tidak lagi mendatangkan ancaman kepada Amerika Syarikat.Namun seperti kelulusan sebelum ini, pembebasan mereka mungkin ditangguhkan atau sedikit lewat, memandangkan Washington perlu mendapatkan persetujuan dari negara asal banduan atau negara lain untuk menerima mereka.Berdasarkan situasi semasa, Amerika Syarikat mungkin tidak akan menghantar banduan itu ke Yaman dalam kadar segera disebabkan perang saudara belum berakhir, juga ke Somalia yang turut berdepan konflik dalaman. -AFP


Kerajaan Nigeria tamatkan sekatan penggunaan Twitter

ABUJA, 13 Januari- Kerajaan Nigeria menamatkan keputusan menggantung operasi Twitter, tujuh bulan selepas mengharamkan penggunaan media sosial itu susulan pertikaian mengenai status Presiden Muhammadu Buhari.Keputusan membenarkan operasi media sosial itu dibuat setelah rundingan diadakan antara wakil kerajaan dan Twitter yang menetapkan syarat baharu termasuk Twitter perlu mendaftar operasinya di Nigeria."Kerajaan Persekutuan mengarahkan saya untuk memaklumkan kepada orang ramai bahawa Presiden Muhammadu Buhari... telah meluluskan penamatan penggantungan operasi Twitter di Nigeria bermula 12.00 tengah malam ini," menurut kenyataan bahagian pembangunan teknologi maklumat negara itu. Operasi Twitter disekat pada Jun tahun lalu selepas syarikat itu memadam komen Bukhari seterusnya mencetuskan bantahan komuniti antarabangsa terhadap hak kebebasan bersuara.Komen Buhari itu merujuk perang saudara Nigeria sebagai amaran kepada mereka yang bertanggungjawab ke atas pergolakan di tenggara negara itu.Tindakan menyekat laman Twitter itu mengejutkan penduduk Nigeria, memandangkan laman media sosial itu memainkan peranan besar dalam wacana politik termasuk penggunaan "#BringBackOurGirls" selepas Boko Haram menculik hampir 300 pelajar sekolah pada 2014.Juga "#EndSARS" semasa protes keganasan antipolis pada 2020.Kira-kira 40 juta penduduk atau kira-kira 20% daripada populasi Nigeria memiliki akaun Twitter dan kebanyakan mereka menggunakan platform itu untuk perniagaan. -AFP


Presiden Perancis enggan paksa pengambilan vaksin COVID-19 meski kes melonjak

PARIS, 13 Januari - Presiden Perancis, Emmanuel Macron mempertahankan keputusan kerajaan untuk membenarkan sekolah terus beroperasi, meskipun berdepan kekecewaan ibu bapa yang bimbang dengan langkah menangani kes positif COVID-19 dalam kalangan pelajar.Murid dibenar menjalani ujian kendiri berbanding ujian PCR jika ada dalam kalangan mereka dijangkiti COVID-19."Saya percaya langkah teruskan sekolah beroperasi adalah wajar. Ini mengambil kira pelaksanaan sekatan pergerakan terdahulu yang memberi impak kepada kemampuan murid selepas sekolah ditutup. Ia menggangu interaksi mereka.Jadi adalah tidak adil jika sekolah tidak beroperasi," katanya kepada media tempatan.Tambahnya, kerajaan mengambil pendekatan enggan mewajibkan pengambilan vaksin khususnya terhadap kanak-kanak.Terdahulu, Perdana Menteri, Jean Castex menyifatkan peningkatan kes mengakibatkan protokol kesihatan di sekolah 'terlalu berat'."Tiga kali ujian kendiri sudah memadai untuk pelajar membuktikan mereka selamat untuk ke sekolah," jelasnya.Perancis mengalami lonjakan kes dengan kadar jangkitan Omicron yang semakin meningkat, sekali gus menyaksikan pertambahan kemasukan ke hospital.


Penduduk Quebec bakal didenda, jika enggan divaksin

QUEBEC, 13 Januari - Kanada akan mengenakan denda terhadap penduduk dewasa di Wilayah Quebec yang enggan mendapatkan vaksin COVID-19.Perdana Menterinya, Francois Legault berkata, jumlah penalti itu masih belum diputuskan dan akan dimaklumkan dalam tempoh terdekat."Mereka yang enggan divaksin juga akan dikenakan cukai kesihatan", kata Francois."Mereka yang tidak divaksinasi akan membawa kepada akibat terhadap sistem penjagaan kesihatan dan tidak semua penduduk Quebec perlu menanggung perkara itu", tegasnya kepada media.Ini adalah kali pertama kerajaan di Kanada mengumumkan penalti kewangan untuk individu yang enggan divaksinasi akibat penularan wabak berkenaan.Kira-kira 10 peratus individu dewasa di Quebec tidak divaksinasi, tetapi mereka mewakili kira-kira 50 peratus pesakit mendapatkan rawatan rapi.


Dos penggalak COVID-19 diberi percuma untuk rakyat Indonesia

JAKARTA, 13 Januari - Dos penggalak COVID-19 akan diberikan secara percuma untuk semua rakyat Indonesia.Perkara itu dizahirkan Presiden Indonesia, Joko Widodo.Ia susulan program pemberian dos penggalak di republik itu yang bermula hari ini berikutan peningkatan kes COVID-19 sejak tiga bulan lalu."Program dos penggalak adalah usaha penting untuk meningkatkan imuniti rakyat memandangkan virus COVID-19 terus bermutasi", tegas Jokowi.Program itu memberi keutamaan kepada golongan warga emas dan kumpulan rentan."Ia adalah usaha untuk menjaga kesihatan kita. Walaupun kita memakai pelitup muka dan mengikuti protokol kesihatan, ia akan meningkatkan sistem imun kita berbanding orang lain yang belum mendapatnya," katanya lagi kepada media.Rakyat Indonesia yang menerima suntikan vaksin kedua mereka sekurang-kurangnya bagi tempoh enam bulan lalu layak untuk menerima dos ketiga.


China sedia bantu Indonesia jadi negara pengeluar vaksin serantau

JAKARTA, 13 Januari - China sedia bekerjasama dengan Indonesia dalam rantaian industri vaksin COVID-19 serta penyelidikan dan pembangunan (R&D) ubat-ubatan.Perkara itu bertujuan membantu Indonesia membina pusat pengeluaran vaksin serantau.Presiden China, Xi Jinping menyatakan demikian menerusi perbualan telefon dengan rakan sejawatnya dari Indonesia, Joko Widodo.Sementara itu, beliau turut menyarankan agar kedua-dua negara merealisasikan pembangunan bersama, di samping menjadi teladan dalam kerjasama pragmatik."Bagi memacu kerjasama pasca pandemik, usaha sama berorientasikan Inisiatif Jalur dan Laluan (BRI) perlu diintegrasikan", jelas Jinping.Kerjasama antara dua pihak akan dipergiat untuk membina landasan kereta api berkelajuan tinggi (HSR) Jakarta-Bandung yang berkualiti tinggi, selain menjayakan program utama seperti Koridor Ekonomi Komprehensif Serantau dan “Dua Negara, Dua Taman".Dalam pada itu, China dan Indonesia masing-masing menggalas tanggungjawab sebagai pengerusi BRICS dan Kumpulan 20 (G20) pada tahun ini.


Separuh benua Eropah akan dijangkiti varian Omicron tidak lama lagi - WHO

GENEVA, 13 Januari - Enam hingga lapan minggu lagi, separuh daripada benua Eropah akan dijangkiti varian Omicron COVID-19.Itu amaran Pertubuhan Kesihatan Sedunia (WHO) dengan mengambil kira ramalan aliran semasa lonjakan varian baharu berkenaan.Menurut Pengarah WHO Rantau Eropah, Hans Kluge, Omicron membawa gelombang baharu penularan COVID-19 dari barat ke timur."Gelombang itu sedang bergerak dengan pantas merentasi Eropah", katanya lagi.Pada minggu pertama 2022, lebih 7 juta kes positif, dilaporkan.Rantau Eropah WHO meliputi 53 negara dan wilayah termasuk beberapa di Asia Tengah.Dalam pada itu, Pakar Pertubuhan Kesihatan Sedunia (WHO) pula memberi amaran pemberian dos penggalak secara berulang bukanlah strategi berdaya maju menangani kemunculan varian baharu COVID-19.Ia turut mencadangkan pembangunan vaksin baharu yang lebih baik dalam melindungi manusia daripada jangkitan wabak tersebut.


Magawa, tikus pengesan periuk api dianggap wira Kemboja

PHNOM PENH, 13 Januari - Tikus pengesan periuk api yang dianggap sebagai wira Kemboja, Magawa mati pada usia lapan tahun selepas lima tahun berkhidmat.Perkara itu dinyatakan pertubuhan Pembangunan Pengesanan Periuk Api Anti-Personel (APOPO) yang melatih tikus gergasi Afrika itu.Menurutnya, Magawa mati pada hujung minggu lalu meskipun dalam keadaan sihat dan menghabiskan sebahagian besar minggu bermain dan cergas seperti biasa.Namun menjelang hujung minggu,pergerakannya mulai perlahan, lebih banyak tidur siang dan kurang berminat terhadap makanan pada hari-hari terakhirnya.Sepanjang tugasnya, Magawa mengesan lebih 100 periuk api dan bahan letupan lain selain pernah dianugerahkan Pingat Emas PDSA pada September 2020, anugerah tertinggi untuk keberanian yang boleh diterima haiwan.Tikus gergasi Afrika itu lahir di Tanzania pada November 2013. Selepas dilatih oleh APOPO, ia dibawa ke Siem Reap di Kemboja pada 2016 untuk memulakan tugasnya.


Real, Barca rebut slot ke final Piala Super Sepanyol

RIYADH, 12 Januari - Barcelona dan Real Madrid akan berentap dalam pertarungan El Clasico kedua musim ini apabila turun beraksi di separuh akhir Piala Super Sepanyol di Riyadh, Arab Saudi awal pagi esok.

Pertemuan pertama El Clasico dalam kempen La Liga Oktober tahun lalu berpihak kepada Real selepas skuad kendalian Carlo Ancelotti itu menang 2-1 ke atas Barcelona yang ketika itu dibimbing bekas jurulatih, Ronald Koeman.

Namun, prestasi Barca kini dilihat lebih meningkat di bawah jurulatih baharu, Xavi Hernandez dan pastinya kelab Catalan itu mahu menebus kekalahan pertama kepada seteru utama itu.

Real pula mempamer prestasi menakjubkan musim ini apabila selesa mendahului saingan liga dengan 17 mata ke atas musuh tradisi mereka, Barca yang berada di tempat keenam.

Pasukan yang menang pada pertemuan esok akan berdepan pemenang satu lagi separuh akhir di antara juara bertahan, Athletic Bilbao dan Atletico Madrid pada final Isnin nanti.

Piala Super Sepanyol yang sebelum ini menemukan juara La Liga dan juara Piala Raja Sepanyol, diadakan dalam format baharu secara kalah mati melibatkan 4 pasukan terbaik.

Ia diadakan di Arab Saudi sejak 2019 dengan Real menewaskan Atletico di final, manakala edisi 2020 pula diadakan di Sepanyol susulan pandemik COVID-19.


PBB turut kecam, sifatkan sikap Pyongyang membimbangkan

AMERIKA SYARIKAT, 12 Januari - Selepas Jepun dan Korea Selatan, Pertubuhan Bangsa Bersatu (PBB) turut senada mengecam keras Korea Utara kerana melancarkan ujian peluru berpandu balistik.

Badan dunia itu turut menyifatkan sikap Pyongyang sebagai membimbangkan dan mendesak kepimpinan republik itu mematuhi kewajipan antarabangsa.

"Kita sangat bimbang dengan ujian ini malah Setiausaha Agung PBB turut khuatir dengan perkembangan terbaru ini dan menyeru supaya kepemimpinan Korea Utara untuk kembali mematuhi peraturan di bawah resolusi Majlis Keselamatan dan meneruskan rundingan dengan pihak lain tentang situasi di Semenanjung Korea. Kita yakin dan percaya rundingan diplomatik sebagai satu-satunya cara untuk mencapai keamanan berpanjangan dan pengawalan senjata nuklear sepenuhnya di Semenanjung Korea." Kata Stephane Dujarric, Jurucakap PBB.

Pelancaran peluru berpandu terbaharu itu dikesan oleh Korea Selatan dan Jepun, semalam.

Korea Utara disifatkan mempamerkan aset pertahanannya dengan pelancaran itu ketika rundingan nuklear dengan Amerika Syarikat masih buntu.

Ia adalah pelancaran kedua Pyongyang dalam tempoh seminggu selepas menguji peluru berpandu hipersonik, dalam ujian pertama.


Permohonan kerakyatan Thailand lebih sukar dan mahal, wajib lulus ujian bahasa Thai

THAILAND, 12 Januari - Syarat kelayakan menjadi warganegara Thailand kini lebih sukar dan mahal apabila pemohon diwajibkan lulus ujian bahasa Thai.

Ia sama sekali berbeza dengan peraturan sebelum ini yang mana pemohon hanya dikehendaki mempunyai pengetahuan berbahasa Thai.

Perkara itu diumumkan oleh Timbalan jurucakap kerajaan, Rachada Dhna-direk.

Menurutnya, pemohon perlu mengemukakan sijil yang dikeluarkan Kementerian Pendidikan sebagai bukti mereka mendapat pendidikan sekurang-kurangnya di sekolah rendah di Thailand.

Selain itu katanya, Kabinet Thailand turut bersetuju menggandakan yuran permohonan bagi kategori dewasa daripada 5,000 baht kepada 10,000 baht.

Malah, yuran permohonan bagi kanak-kanak turut meningkat daripada 2,500 baht kepada 5,000 baht.

Antara kelebihan memiliki kewarganegaraan Thai termasuk memiliki harta, bekerja tanpa permit kerja dan visa serta memiliki saham dalam syarikat Thailand.


PBB keluarkan AS$1.9 bilion untuk bantu 10.9 juta penduduk Sudan

NEW YORK, 12 Januari - Pejabat Pertubuhan Bangsa-Bangsa Bersatu (PBB) untuk Penyelarasan Hal Ehwal Kemanusiaan (OCHA) pada Selasa mengeluarkan Pelan Respons Kemanusiaan Sudan bernilai AS$1.9 bilion untuk 2022.Menurut OCHA, lebih AS$800 juta akan digunakan untuk aktiviti menyelamatkan nyawa 10.9 juta penduduk yang terancam daripada 14.3 juta yang disasarkan di seluruh Sudan memerlukan bantuan kemanusiaan.Dianggarkan separuh daripada mereka yang sangat terancam berada di barat Darfur, manakala penduduk lain yang memerlukan tinggal di ibu kota Khartoum dan Kordofan Selatan.“Sudan mengalami peningkatan keperluan kemanusiaan yang sebahagian besarnya didorong oleh kemelesetan ekonomi yang bermula pada 2018, masalah keselamatan makanan yang teruk, konflik, perpindahan berskala besar, bencana alam seperti banjir, serta pengurangan penyampaian perkhidmatan sosial dan kapasiti untuk bertindak terhadap wabak penyakit, termasuk COVID-19," kata OCHA.Rancangan itu meliputi banyak sektor bantuan termasuk perkhidmatan kesihatan penting, pencegahan dan rawatan penyakit bawaan air dan bawaan vektor serta akses kepada pendidikan, mata pencarian, serta air dan sanitasi."Tahap keadaan teruk yang semakin meningkat dan kedaifan penduduk yang terdedah memerlukan pembiayaan kemanusiaan yang segera, awal dan fleksibel", kata OCHA.Tahun lalu, pekerja bantuan berkata mereka menyampaikan bantuan kepada lebih 8.1 juta orang di Sudan.


Bangkai pesawat tempur F-16V ditemui, nasib juruterbang masih belum diketahui

TAIPEI, 12 Januari - Pasukan penyelamat Taiwan menemukan bangkai pesawat F-16V yang terhempas ke dalam laut semalam.Tentera Udara Taiwan berkata, nahas berlaku kurang dua bulan selepas skuadron pejuang tercanggih pertamanya dilancarkan."Jet pejuang itu hilang daripada radar kira-kira setengah jam selepas berlepas untuk misi latihan rutin dari pangkalannya di barat daya Taiwan pada Selasa. Pesawat itu menjunam ke dalam laut tanpa sebarang tanda juruterbang berusia 28 tahun itu melepaskan diri tepat pada masanya," katanya.Sementara itu, Pusat Penyelamat Kebangsaan berkata, serpihan pesawat telah ditemui, namun juruterbangnya tidak dapat dikesan."Misi mencari dan menyelamat melibatkan melibatkan beberapa helikopter, kapal pengawal pantai dan lebih 60 pegawai," katanya.Insiden tersebut telah memberi tamparan hebat kepada skuadron baharu pesawat F-16V buatan Amerika Syarikat (AS) yang ditugaskan pada November lepas, ketika Taiwan memperhebat armadanya di tengah-tengah ketegangan dengan China.Susulan kejadian itu seluruh armada F16 digantung sementara. Tentera udara Taiwan telah mengalami rentetan nahas maut sejak bebera tahun kebelakangan ini, menerima tekanan berterusan daripada China.Mac lalu, Taiwan menggantung semua pesawat tenteranya selepas seorang juruterbang terbunuh dan seorang lagi hilang apabila pesawat pejuang mereka bertembung di udara, dalam nahas maut ketiga bagi tempoh kurang enam bulan. -AFP


Presiden Mexico sifatkan Omicron kurang bahaya

MEXICO CITY, 12 Januari - Presiden Mexico, Andres Manuel Lopez Obrador memaklumkan pada Selasa, beliau berada dalam keadaan baik selepas dijangkiti COVID-19 buat kali kedua sambil menyatakan Omicron adalah varian yang kurang berbahaya."Saya berasa agak baik, jangan risau, saya bertuah kerana ini (Omicron) merupakan varian COVID-19 yang kurang bahaya berbanding Delta, saya mengalami sakit tekak, serak dan sedikit sakit badan," katanya dalam mesej video yang dimainkan dalam sidang media diketuai oleh Menteri Dalam Negeri, Adan Augusto Lopez semasa ketiadaannya.Isnin lalu Lopez Obrador muncul di hadapan pengamal media tanpa memakai pelitup muka dengan keadaan suara serak.Tindakan itu mendapat kritikan pelbagai pihak yang menyifatkannya tidak bertanggungjawab.Sebelum ini, beliau dilaporkan sembuh daripada jangkitan pertama COVID-19 pada awal tahun 2021.Beliau telah menerima suntikan vaksin AstraZeneca dan melengkapkan dos penggalak pada 7 Disember lalu. -AFP


Hujan lebat di Brazil ragut lagi 10 nyawa

RAPOSOS, 12 Januari- Hujan lebat disusuli banjir di negeri Minas Gerais, Brazil menyebabkan 10 orang terbunuh dalam tempoh dua hari.Pihak berkuasa turut mengeluarkan amaran, hujan lebih lebat mungkin berlaku di kawasan berkenaan."Kalangan mangsa yang maut termasuk kanak-kanak perempuan 11 tahun, meninggal dunia pada Ahad dan dan Isnin disebabkan banjir dan tanah runtuh," menurut Penyelaras Pertahanan Awam negeri.Sejak hujan lebat melanda pada awal Oktober lalu, 19 orang mati di negeri tenggara Brazil. 10 lagi terbunuh pada Sabtu apabila batu besar jatuh dan terkena bot pelancong di Tasik Furnas.Sebanyak 17,237 orang dilaporkan terpaksa meninggalkan kediaman atau berpindah ke tempat selamat bagi mengelak risiko ribut juga kejadian banjir."Bulan Januari adalah tempoh paling sukar di Minas Gerais kerana jumlah penurunan hujan tinggi, kata Timbalan Gabenor Minas Gerais Paulo Brant menerusi rakaman video di instagramnya. -AFP


Kemajuan rundingan program nuklear Iran terlalu perlahan - Menteri Luar Perancis

PARIS, 12 Januari- Rundingan antarabangsa berhubung program nuklear Iran bergerak agak perlahan sehingga tidak membawa sebarang persetujuan dalam tempoh masa realisitk."Perbincangan di Vienna masih berlangsung tetapi menurut pandangan kami ia terlalu perlahan," jelas Menteri Luar Perancis Jean-Yves Le Drian di Parlimen. "Ada keperluan mendesak berhubung isu ini disebabkan aktiviti dan program nuklear Iran," tambahnya. Isnin lalu, Jurucakap Kementerian Luar Iran menyatakan usaha semua pihak untuk memulihkan Perjanjian Nuklear Iran 2015 dengan negara kuasa dunia telah menghasilkan kemajuan yang baik semasa rundingan Vienna. Rundingan untuk menyelamatkan perjanjian itu disambung semula pada akhir November lalu selepas digantung pada Jun iaitu sejurus pembentukan kerajaan yang disifatkan terlalu konservatif.Perjanjian Nuklear 2015 itu disepakati Iran, Amerika Syarikat, Rusia, Britain, Perancis dan Jerman bagi mengekang program pembangunan senjata nuklear oleh Iran.Sebagai balasan Iran ditawarkan pelepasan sekatan antarabangsa.Namun pada 2018, bekas Presiden Amerika Syarikat, Donald Trump secara unilateral mengeluarkan Amerika Syarikat daripada perjanjian itu seterusnya mengenakan sekatan terhadap Iran, mendorong Tehran menarik balik komitmenya. - AFP


Korea Utara sah lakukan ujian peluru berpandu hipersonik kali ke-3

SEOUL, 12 Januari- Pemimpin Korea Utara, Kim Jong Un turut menyaksikan kejayaan pelancaran peluru berpandu hipersonik kali ke-2 dibuat negara itu, tahun ini."Peluru berpandu membawa "kenderaan peluncur hipersonik" mengenai sasaran 1,000 kilometer di air, menurut Agensi Berita Pusat Korea, (KCNA) Gambar yang dimuat naik dalam laman sesawang Rodong Sinmun, akhbar rasmi Parti Pekerja menunjukkan Kim Jong Un memakai kot kulit berwarna hitam, memantau pelancaran peluru berpandu itu."Kemampuan unggul peluncur hipersonik itu dapat disahkan dengan jelas melalui ujian temnbakan terakhir," menurut laporan KCNA.Gambar lain pula menunjukkan peluru berpandu itu dilepaskan dari kawasan darat pada waktu subuh disusuli kesan api dan asap sementara Kim dilihat berbincang dengan pegawainya.Ia kali ke-3, Pyongyang melancarkan ujian peluru berpandu jenis itu.Kali pertama pada September 2021 dan terakhir minggu lalu sejajar cita-cita besar negara itu untuk membangunkan senjata nuklear lebih canggih.Langkah itu dibuat meskipun, Pyongyang berdepan isu bekalan makanan dan sekatan antarabangsa.Tentera Korea Selatan melaporkan pelancaran peluru berpandu pada pagi Selasa itu mencapai kelajuan hipersonik serta menunjukkan tanda-tanda jelas "kemajuan" berbanding ujian minggu lalu. -AFP


Pakar bedah Amerika Syarikat catat sejarah, berjaya lakukan  pemindahan jantung babi kepada manusia

MARYLAND, 10 Januari- Sepasukan doktor Amerika Syarikat catat sejarah apabila berjaya melakukan pembedahan pemindahan jantung babi kepada manusia, yang pertama seumpamanya di dunia.Pesakit itu, David Bennett kini dalam keadaan stabil dan sihat selepas tiga hari pembedahan dijalankan.Pembedahan dilakukan oleh pasukan perubatan Universiti Perubatan Maryland , dimana jantung babi berkenaan telah diubah suai secara genetik.Ia sekali gus merekodkan kejayaan pertama dalam bidang tersebut yang memungkinkan pembedahan pemindahan organ kaedah baharu.Sekiranya terbukti berkesan, para saintis berharap organ babi dapat mengurangkan isu kekurangan bekalan organ yang didermakan.Dr Bartley Griffith, antara doktor yang turut serta dalam pembedahan itu optimis pembedahan seumpamanya, akan membuahkan pilihan baharu buat pesakit pada masa akan datang.Sementara itu Bennett, 57 tahun berharap pemindahan berkenaan akan membolehkan dia meneruskan kehidupannya. - AFP


Ancaman Omicron: 14 juta penduduk Tianjin perlu jalani ujian saringan COVID-19

TIANJIN, 12 Januari- 14 juta penduduk Tianjin, China dilarang keluar dari bandar itu tanpa kebenaran bagi membolehkan mereka melakukan ujian saringan COVID-19 yang dilaksanakan secara besar-besaran.Pihak berkuasa turut membatalkan perkhidmatan tren ke Beijing sebagai langkah mengawal penularan varian yang mudah merebak iaitu Omicron.Tianjin yang bersebelahan degan lokasi Olimpik musim sejuk iaitu Beijing dan Hebei telah mengesahkan 10 lagi kes baharu melalui ujian saringan berkenaan.China yang berdepan kenaikan mendadak kes COVID-19 turut melaksanakan pelbagai pendekatan termasuk sekatan pergerakan yang menyebabkan hampir 20 juta penduduk perlu berada di rumah.Bandar Anyang menempatkan lima juta penduduk menjadi lokasi ketiga dikenakan sekatan pergerakan.Semua sektor perkhidmatan tidak penting ditutup dan kempen ujian saringan besar-besaran dilakasanakan.Sebelum ini sekatan pergerakan telah dilaksanakan di bandar Xi'an dengan 13 juta penduduk dan Yuzhou 1.1 juta penduduk.Beijing kini berada dalam tahap amaran tertinggi penularan baharu ditengah-tengah mereka sedang bersedia menjadi tuan rumah Sukan Olimpik musim sejuk bulan depan.Ia sekali gus memaksa pihak berkuasa menggunakan pelbagai strategi seperti sekatan pergerakan termasuk di sempadan dan pemanjangan tempoh kuarantin. - AFP


Jangkitan COVID-19: Hong Kong tangguh sesi persekolahan bersemuka

HONG KONG, 12 Januari- Berkuat kuasa Jumaat ini, Hong Kong menangguhkan sementara sesi persekolahan secara bersemuka bagi prasekolah dan sekolah rendah di bandar itu.Ketua Eksekutif Hong Kong, Carrie Lam berkata, langkah itu diambil susulan jangkitan COVID-19 dalam kalangan kanak-kanak.Menurutnya, langkah itu akan terus dilaksanakan sehingga selepas sambutan Tahun Baharu Cina."Kami akan melanjutkan program vaksinasi kepada kanak-kanak berumur dari lima hingga 11 tahun.. mereka akan diberikan vaksin Sinovac", kata Lam.Bagaimanapun, murid sekolah menengah masih akan meneruskan sesi pembelajaran secara bersemuka.Katanya, ia suatu keputusan yang sukar untuk dibuat kerana mereka mahu menangani risiko jangkitan dalam kalangan kanak-kanak susulan penularan Omicron.Minggu lalu, Lam mengumumkan penutupan gimnasium, perkhidmatan makan di kedai selepas jam 6 petang dan melarang warganegara yang pulang daripada lapan negara, termasuk Amerika Syarikat, United Kingdom dan Kanada. - AFP


Arang batu: Indonesia benarkan eksport secara beransur-ansur

JAKARTA, 12 Januari- Indonesia secara beransur-ansur membenarkan eksport arang batu disambung semula mulai hari ini.Perkara itu diumumkan Menteri Penyelaras bagi Maritim dan Hal Ehwal Pelaburan Indonesia, Luhut Binsar Pandjaitan.Menurutnya, keputusan itu dibuat selepas bekalandomestik telah dipenuhi dalam persekitaran bantahan daripada Jepun dan Korea Selatan menjelang musim sejuk.Beliau berkata, pihaknya akan melihat pengeksportan komoditi itu secara beransur-ansur mulai esok dengan beberapa kapal diperiksa dan disahkan seterusnya dibenarkan keluar.Mekanisme pasaran domestik mengenai pengeluaran arang batu menyatakan bahawa 25 peratus daripada pengeluaran arang batu mesti dijual kepada syarikat utiliti kerajaan, PT Perusahaan Listrik Negara (PT PLN).Larangan eksport arang batu selama sebulan untuk Januari telah dikenakan awal minggu ini selepas stok arang batu jatuh ke paras rendah di beberapa loji jana kuasa yang dikendalikan oleh PT PLN. - AFP


Pintu sempadan antarabangsa Jepun terus ditutup kepada warga asing sehingga penghujung Februari

TOKYO,11 Januari - Pintu sempadan antarabangsa Jepun akan terus ditutup kepada warga asing sehingga penghujung bulan depan.Langkah berkenaan diambil berikutan negara matahari terbit itu menyaksikan peningkatan ketara kes COVID-19.Perdana Menteri Fumio Kishida berkata; kawalan sempadan yang ketat akan membantu Jepun mengawal penularan varian Omicron.Pada masa yang sama Kishida berkata pihak berkuasa akan melaksankan kempen dos penggalak besar-besaran.Kerajaan akan membuka semua pusat vaksin yang akan dikendalikan oleh pasukan tentera dan meminta pihak berkuasa tempatan turut melakukan perkara yang sama.Jepun telah mengenakan kawalan sempadan yang ketat seperti kuarantin dan ujian saringan berkala terhadap mana-mana individu memasuki negara itu.Walaupun dengan pelbagai usaha, ancaman Omicron tidak mampu ditepis apabila kes COVID-19 meningkat.


Presiden Mexico positif COVID-19 kali kedua

MEXICO CITY, 11 Januari - Presiden Mexico, Andres Manuel Lopez Obrador, mengesahkan beliau dijangkiti COVID-19 untuk kali kedua dan mengalami gejala sederhana.Menerusi kenyataan di Twitter, beliau memaklumkan akan menjalani proses pengasingan serta hanya menjalankan tugas seharian secara maya sehingga sembuh.Terdahulu, pemimpin berusia 68 tahun itu hadir pada sidang media harian dan bersuara garau.Pada sidang media itu, beliau yang tidak memakai pelitup muka memaklumkan akan melakukan saringan kesihatan.Lopez Obrador dijangkiti COVID-19 kali pertama pada awal 2021 dan menerima vaksin AstraZeneca, termasuk dos penggalak pada 7 Disember lalu.Setakat Jumaat lalu, Mexico mencatatkan kadar kematian kelima tertinggi di dunia, melepasi 300,000 kes.


COVID-19:Varian Omicron meningkat pantas di Filipina

MANILA, 11 Januari - Varian COVID-19, Omicron telah mendahului varian Delta dan muncul sebagai varian paling dominan di Filipina.Setiausaha Kesihatan, Francisco Duque berkata, penjujukan genom terbaru menunjukkan lebih 60% sampel adalah kes varian Omicron.Jelasnya daripada penjujukan genom yang dijalankan pada 3 Januari, sekitar 60.42%, atau 29 daripada 48 sampel adalah kes Omicron. Manakala 18 atau 37.5% adalah Delta.Negara Asia Tenggara itu melaporkan rekod baharu peningkatan kes harian dengan lebih 33,000 jangkitan baharu . Ini menjadikan kes meningkat kepada hampir 3 juta, manakala jumlah yang maut akibat wabak itu, 52,293 .Negara itu sehingga kini telah mengalami gelombang keempat jangkitan COVID-19 sejak penularannya pada tahun 2020.


UK lancar kempen suntikan vaksin untuk wanita hamil

LONDON, 11 Januari - Pihak berkuasa kesihatan United Kingdom melancarkan kempen bagi menggalakkan dan meyakinkan golongan ibu mengandung mendapatkan vaksin COVID-19.Ini selepas data mendedahkan 96% wanita mengandung yang menerima rawatan di hospital pada tahun lalu tidak menerima suntikan vaksin.Ibu hamil digesa mendapatkan suntikan vaksin demi kesihatan ibu dan bayi .Ketua Penasihat Saintifik kepada Jabatan Kesihatan dan Penjagaan Sosial UK, Profesor Lucy Chappell berkata, terdapat bukti jelas menunjukkan COVID-19 memberi risiko kepada wanita hamil dan bayi mereka.Perdana Menteri Britain, Boris Johnson turut hadir ke pusat pemberian vaksin bagi menggalakkan lebih ramai rakyat negara itu menerima suntikan penggalak.Sejak April tahun lalu, dianggarkan 84,000 wanita mengandung sudah menerima satu dos dan lebih 80,000 sudah menerima dua dos vaksin COVID-19.


Ekspo 2020 Dubai: Manifestasi komitmen kerajaan rancakkan semula ekonomi

DUBAI, 11 Januari - Penglibatan Malaysia di Ekspo 2020 Dubai merupakan manifestasi komitmen kerajaan untuk merancakkan semula ekonomi negara pasca-tekanan ekonomi berpunca daripada pandemik COVID-19, kata Menteri Komunikasi dan Multimedia Tan Sri Annuar Musa.Beliau berkata penglibatan negara dalam ekspo ini akan dapat membuka peluang pelaburan baharu, seterusnya membantu ekonomi negara khususnya dari segi ekonomi digital."Saya berharap dengan penglibatan Malaysia di ekspo ini dapat memperluaskan business networking (perangkaian perniagaan) kita dengan international communities (komuniti antarabangsa) serta memberi peluang kepada Kementerian Komunikasi dan Multimedia menerusi Perbadanan Ekonomi Digital Malaysia (MDEC) untuk mencari jalan membuka pintu pelaburan dan peluang perniagaan.Saya juga dengan rendah hati meminta Malaysian Business Council (Majlis Perniagaan Malaysia) di sini dan juga negara lain untuk bersama membantu negara kita dengan memberikan pandangan dan sokongan, (ini) bertepatan dengan semangat Keluarga Malaysia," katanya ketika berucap pada Majlis Jalinan Mesra dan Makan Malam Diaspora Malaysia yang dihadiri hampir 50 rakyat Malaysia di sini hari ini.Tan Sri Annuar dijadual melancarkan Minggu Ekonomi Digital Malaysia sempena Ekspo 2020 Dubai pada 12 Jan ini.Ini selaras dengan aspirasi untuk menjadikan Malaysia sebagai Hab Nomad Digital pilihan rantau ini, program yang diperkenalkan dalam Bajet 2022.Tan Sri Annuar juga dijadual mengadakan kunjungan hormat ke atas Menteri Kecerdasan Buatan, Ekonomi Digital dan Aplikasi Kerja Dari Luar Emiriah Arab Bersatu , Omar Sultan Al Olama serta lawatan kerja ke Dubai Media City pada 13 Jan ini.MDEC menyasar menarik pelaburan komited bernilai lebih daripada RM300 juta, serta 50 prospek perniagaan yang layak semasa Minggu Ekonomi Digital Malaysia bermula dari 9 hingga 15 Januari di Ekspo Dubai 2020.Dari 9 hingga 15 Jan, MDEC akan mengetuai satu delegasi tediri daripada 20 syarikat Malaysia ke Ekspo 2020 Dubai sebagai sebahagian daripada program Minggu Ekonomi Digital Malaysia.


Angka korban fenomena salji tebal meningkat kepada 23 orang

ISLAMABAD, 11 Januari - Jumlah kematian akibat salji tebal di Pakistan meningkat kepada 23 orang.Pasukan penyelamat dan anggota tentera bertungkus-lumus membersihkan salji.Salji lebat sejak tiga hari lalu menyeliputi pekan Murree yang terletak kira-kira 65 kilometer dari Islamabad.Salji tebal menyekat jalan raya dan menyebabkan bekalan elektrik tergendala serta menimbulkan panik kepada pelancong.Beribu-ribu kenderaan pelancong terperangkap dalam ribut salji sejak tiga hari lalu.Mangsa meninggal dunia akibat kesejukan dan kekurangan oksigen.Ketua Pihak Berkuasa Pengurusan Bencana Pakistan, Mejar Jeneral Akhtar Nawaz berkata, penyelamat masih berusaha membersihkan jalan-jalan utama, lokasi kebanyakan kematian berlaku.Sementara itu, Perdana Menteri, Imran Khan, mengarahkan siasatan berhubung insiden kematian pelancong itu.Beribu-ribu ribu orang dari seluruh Pakistan mengunjungi Murree dan destinasi pelancongan yang berdekatan untuk menikmati salji pada musim sejuk.Pakistan adalah antara 10 negara yang dijangka terjejas teruk akibat perubahan iklim dunia.


Korea Utara lancar ujian peluru berpandu balistik ketika Majlis Keselamatan PPB bincang ujian sama

SEOUL, 11 Januari- Korea Utara melancarkan ujian; dipercayai peluru berpandu balistik ke laut.

Menurut kenyataan tentera Korea Selatan, tindakan itu dilakukan kurang seminggu selepas Pyongyang membuat tindakan sama.

Ujian awal pagi itu berlaku ketika Majlis Keselamatan PBB mengadakan pertemuan di New York bagi membincangkan pelancaran peluru berpandu hipersonik oleh Pyongyang pada minggu lalu.

“Pihak tentera mengesan peluru berpandu balistik dilancarkan dari kawasan darat Korea Utara ke Laut Timur pada kira-kira 7:27 pagi,” menurut Ketua Turus Bersama Seoul dalam satu kenyataan.

Pengawal pantai Jepun turut melaporkan perkara sama menyatakan Korea Utara telah melepaskan satu objek dipercayai peluru berpandu balistik.

Pada Isnin, enam negara termasuk Amerika Syarikat dan Jepun menggesa Korea Utara menghentikan tindakan yang menyebabkan keadaan tidak stabil menjelang mesyuarat tertutup Majlis Keselamatan PBB.

Perancis, Britain, Ireland dan Albania turut menggesa Korea Utara tidak melakukan sebarang tindakan yang mengganggu kestabilan; seterusnya mahu program pembangunan senjata nuklear ditamatkan sepenuhnya.

Penganalisis menyatakan Pyongyang mungkin telah menetapkan masa pelancaran itu ketika mesyuarat Majlis Keselamatan PBB diadakan.

“Pelancaran itu ada motif politik dan ketenteraan,” kata  Shin Beom-chul, penyelidik di Institut Penyelidikan dan Strategi Nasional Korea. -AFP


Polis selamatkan juruterbang sebelum pesawat dirempuh kereta api

CALIFORNIA, 11 Januari - Polis di Los Angeles berjaya menarik keluar seorang juruterbang dari pesawat yang terhempas, beberapa saat sebelum pesawat itu dirempuh kereta api pada Isnin.Kejadian yang dirakam kamera badan itu menyaksikan pesawat berkenaan hancur dan serpihannya berterbangan ke semua arah.Rakaman dikongsi di Twitter Jabatan Polis Los Angeles.Jabatan Bomba Los Angeles dalam kenyataan memaklumkan, mangsa kemudiannya dikejarkan ke hospital untuk rawatan kecemasan dan dilaporkan stabil.Sementara itu, Polis Los Angeles memuji tindakan pegawai mereka yang menunjukkan keberanian tinggi dan pantas dalam tugas menyelamatkan nyawa.


700 maut akibat bencana alam, angka tertinggi sejak 2011

Washington, 11 Januari - Hampir 700 orang maut akibat bencana alam di tanah besar Amerika Syarikat pada tahun 2021, korban tertinggi sejak 2011.Pentadbiran Lautan dan Atmosfera Kebangsaan (NOAA) dalam satu laporan pada Isnin memaklumkan, pelbagai situasi mencabar berlaku sepanjang tahun lepas seperti cuaca panas melampau, bencana yang membinasakan termasuk bencana "bilion dollar" kedua tertinggi pernah dicatatkan.688 kematian direkodkan akibat insiden berkaitan cuaca di 48 negeri tanah besar serta daerah Columbia, dua kali ganda berbanding tahun 2020 iaitu sebanyak 262 kematian.20 insiden cuaca berasingan menyebabkan negara itu menanggung kerugian $1 bilion atau lebih.Bencana berimpak tinggi melibatkan empat taufan, tiga puting beliung, dua banjir, gelombang sejuk, kebakaran hutan barat, kemarau serta gelombang panas.NOAA melaporkan bahawa 2021 disenaraikan sebagai tahun keempat paling panas dalam tempoh 127 tahun, dengan purata suhu 12.5 darjah Celsius.


30 peratus kematian di Singapura individu lengkap vaksin

SINGAPURA, 10 Januari- Individu yang sudah lengkap divaksin menyumbang 30 peratus kematian akibat Covid-19 di Singapura tahun lalu, kata Menteri Kesihatan Ong Ye Kung hari ini.Sebanyak 247 daripada 802 kematian kerana Covid-19 yang dilaporkan di Singapura tahun lalu sudah lengkap divaksin.Kebanyakan daripada kematian akibat Covid-19 itu menerima vaksin bukan mRNA, menurut angka kematian kasar dikongsi Ong.Bercakap di Parlimen, Ong membentangkan kadar kematian kasar berdasarkan jenis vaksinasi yang meliputi 11 kematian bagi setiap 100,000 bagi mereka yang divaksinasi dengan Sinovac, 7.8 bagi setiap 100,000 untuk Sinopharm, 6.2 bagi setiap 100,000 untuk Pfizer-BioNTech, dan 1 bagi setiap 100,000 bagi Moderna."Perangkaan ini berdasarkan sampel yang agak kecil iaitu 247 kematian. Kadar ini hanya satu petunjuk kerana ia tidak mengambil kira faktor lain yang boleh menjejaskan kematian seperti umur dan masa suntikan vaksinasi diambil," katanya.Katanya, baki 555 orang yang meninggal dunia akibat Covid-19 tahun lalu pula tidak lengkap divaksin.Meskipun jumlah yang tidak divaksin membentuk "sebahagian kecil" penduduk Singapura, kematian itu membentuk 70 peratus daripada jumlah keseluruhan kematian akibat Covid-19 tahun lalu.Pada masa ini, sekitar 132,000 orang berusia 18 tahun dan ke atas masih belum divaksin manakala terdapat kira-kira 300 orang tidak layak dari segi perubatan."Kami akan terus cuba untuk meyakinkan mereka yang layak dari segi perubatan untuk mendapatkan vaksin, melalui doktor kesihatan awam, pesanan awam dan media. Tetapi apabila jumlahnya semakin kecil, ia juga lebih sukar untuk meyakinkan mereka," katanya.Menurutnya, MOH berjaya memberi vaksin kepada "lebih 90 peratus" daripada setiap kumpulan umur yang layak sejak beberapa bulan lalu."Kami amat gembira melihat 96 peratus warga emas berusia 60 hingga 69 tahun, dan 95 peratus berusia 70 tahun ke atas, sudah lengkap divaksin."Bagi mereka yang berusia 12 hingga 19 tahun, 95 peratus sudah lengkap divaksinasi," katanya. - AFP


Greece tetapkan 1 Febuari lengkapkan suntikan dos penggalak

GREECE, 10 Januari- Greece menetapkan 1 Februari sebagai tarikh akhir untuk penduduk negara itu mendapatkan suntikan dos penggalak.Penduduk tanpa dos penggalak dilarang daripada memasuki tempat tertutup.Menteri Kesihatan, Thanos Plevris , menyatakan bermula1 Februari, rakyat yang belum mendapatkan suntikan dos penggalak disifatkan sebagai belum lengkap divaksin.Sejak pertengahan November, penduduk yang tidak divaksin sebahagian besarnya dilarang daripada memasuki ruang tertutup, termasuk restoran, panggung wayang, muzium dan gimnasium, sekali pun jika mereka diuji negatif COVID-19.Sebelum Malam Tahun Baharu, pemerintah Greece menguatkuasakan sekatan apabila jumlah kes harian kembali meningkat selepas sambutan Krismas.Separuh tenaga kerja dari sektor awam dan swasta dinasihatkan supaya bekerja dari rumah, berbanding dengan hanya 20 peratus sebelum ini.Greece kini sedang bergelut untuk membendung penularan varian Omicron dan menggesa penduduk yang belum divaksin supaya mendapatkan suntikan segera.Sebanyak 1,489,024 kes jangkitan dan 21,328 kematian telah dilaporkan di Greece sejak pandemik mula melanda. -AFP


Kes varian Omicron meningkat di Australia

AUSTRALIA, 10 Januari- Varian Omicron yang melanda banyak negara ketika ini meningkatkan jumlah kemasukan ke hospital.Di New South Wales dan Victoria melaporkan kira-kira 55,000 kes baharu, dengan jumlah jangkitan COVID-19 di Australia mencecah lebih satu juta sejak kes pertama direkodkan hampir dua tahun lalu.2,387 kematian direkodkan setakat ini, walaupun kadar kematian semasa gelombang Omicron adalah lebih rendah daripada sebelumnya.92 peratus individu telah melengkapkan dos vaksinasi manakala program dos penggalak semakin meningkatDi Australia .Mulai hari ini, vaksin Pfizer akan diberikan kepada 2.3 juta kanak-kanak berumur lima hingga 11 tahun. Selepas berjaya mengekang virus menerusi kawalan sempadan di awal wabak , Australia kini berdepan peningkatan jangkitan dengan virus Omicron.Peraturan ketat di pintu sempadan Australia sekali lagi menjadi tumpuan selepas pihak berkuasa menggugurkan pembatalan visa bintang tenis, Novak Djokovic yang sebelum ini dilaporkan tidak divaksin. -AFP


Selepas Delta dan Omicron, kini muncul varian Deltacron

CYPRUS, 10 Januari- Selepas Delta dan Omicron, wabak Covid-19 terus mengganas berikutan penemuan satu lagi varian baharu dikenali Deltacron.Ia didakwa ditemui saintis di Cyprus dan sebanyak 25 kes telah dikesan setakat ini berkait dengan varian tersebutVarian Deltacron merupakan gabungan antara varian Delta dan Omicron.Profesor Sains Biologi Universiti Cyprus, Leondios Kostrikis memberitahu, saintis di Makmal Bioteknologi dan Virologi Molekul telah mengesan 25 individu yang dijangkiti varian tersebut.Saintis terbabit turut mendapati, varian tersebut lebih mudah menjangkiti individu yang sedang dirawat di hospital akibat Covid-19.Kajian lanjut juga sedang dijalankan bagi mengesan sama ada varian baharu itu lebih mudah berjangkit berbanding varian sedia ada.Saintis turut melaporkan dua simptom berbeza yang ditunjukkan pesakit iaitu konjunktivitis atau 'pink eye' dan keguguran rambut. -AFP


Pengintip Israel ditahan di Gaza, semalam

GAZA, 10 Januari- Pengintip Israel yang didakwa suspek utama kes pembunuhan seorang ahli akademik Palestin di Malaysia pada 2018, ditahan di Gaza, semalam.Perkara itu dimaklumkan jurucakap Hamas, Iyad al-Buzom dalam satu satu sidang media di Gaza City.Pada sidang media sama, Iyad mengesahkan suspek mengaku direkrut agensi perisik Israel Mossad yang kerap dikaitkan dengan banyak siri pembunuhan aktivis Palestin di luar negara.Antaranya, pensyarah Universiti Kuala Lumpur British Malaysian Institute (UniKL BMI), Fadi al-Batsh ditembak mati berhampiran rumahnya di Kuala Lumpur, oleh dua lelaki bersenjata dipercayai ejen Mossad.Meskipun keluarganya menuduh Mossad melakukan pembunuhan itu, Menteri Pertahanan Israel ketika itu, Avigdor Lieberman menafikan penglibatan Israel dalam kejadian itu.Pada 1997, ejen Mossad juga dikaitkan sebagai dalang cubaan membunuh Ketua Politik Hamas, Khaled Meshaal di Yordania.Malah, agensi perisikan Israel itu juga dipercayai terlibat kes pembunuhan Komander Tertinggi Hamas, Mahmud al-Mabhuh di sebuah hotel di Dubai, pada 2010. -AFP


Hampir 8,000 ditahan pergolakan di Kazakhstan

ALMATY, 10 Januari- Hampir 8,000 orang ditahan selepas beberapa hari tunjuk perasaan antikerajaan yang turut menyebabkan puluhan orang terbunuh.Bantahan didakwa tercetus hanya kerana kenaikan harga minyak yang turut disusuli isu politik."Setakat 10 Januari sebanyak 7,939 individu telah ditahan" menurut kenyataan Kementerian Dalam Negeri.Kazakhstan, negara bekas kesatuan Soviet, hari ini terus memantau keadaan selepas bantahan terburuk dalam sejarah kemerdekaan negara republik itu. Jawatankuasa Keselamatan Negara menerusi satu kenyataan menjelaskan bangunan serta fasiliti kerajaan termasuk tentera kini sepenuhnya berada bawah pengawasan perkhidmatan keselamatan."Kawasan militan dan perusuh yang mungkin menjadi tempat bersembunyi sudah dikawal. Bukti aktiviti jenayah sedang dikumpul dan disimpan," jelas kenyataan itu.Kerajaan mendakwa keganasan terbaru itu dicetuskan kumpulan pengganas dan mengkritik liputan media asing yang melaporkan bantahan tercetus akibat kenaikan harga minyak pada awal bulan ini. Ketika protes memuncak, Pertubuhan Perjanjian Keselamatan Kolektif (CSTO) diketuai Moscow menghantar 2,500 tentera pengaman ke Kazakhstan sebagai reaksi kepada permintaan Presiden Kassym-Jomart Tokayev.Lewat hari ini, pemimpin CSTO - pakatan negara bekas kesatuan Soviet termasuk Presiden Rusia Vladimir Putin dijadual mengadakan pertemuaan secara maya.Selain Rusia, CSTO dianggotai Belarus, Armenia, Kazakhstan, Kyrgyzstan dan Tajikistan. -AFP


AS rekodkan lebih 60 juta kes COVID-19

NEW YORK, 10 Januari - Amerika Syarikat (AS) merekodkan kes COVID-19 melebihi 60,000,00.Menurut data dari Universiti Johns Hopkins, jumlah kes COVID-19 di AS meningkat kepada 60,062,077dengan kes kematian berjumlah 837,504.Negara itu kekal sebagai negara yang paling teruk dilanda wabak berkenaan dengan kebanyakan kes dan kematian di dunia, membentuk kira-kira 20 peratus daripada kes global dan kematian melebihi daripada 15 peratus.Berikutan penularan varian Omicron, kes COVID-19 melonjak sejak sebulan lalu di AS, dengan purata kira-kira 650,000 kes baru dikesan sehari, menurut pangkalan data New YorkTimes, jauh lebih tinggi berbanding sebelum ini.Kes COVID-19 AS mencecah 10,000,00 pada 9 November 2020. Manakala, tahun lalu melebihi 20,000,00 pada 1 Januari, lebih 30,000,00 pada 24 Mac, melepasi 40,000,00 pada 6 September, dan berjumlah 50,000,00 pada 13 Disember.


Sekurang-kurangnya 19 orang mati, kebakaran pangsapuri berpunca daripada pemanas elektrik

NEW YORK, 10 Januari- Kebakaran besar yang memusnahkan sebuah bangunan di New York dan menyebabkan sekurang-kurangnya 19 orang mati termasuk sembilan kanak-kanak, berpunca daripada pemanas elektrik mudah alih.

“Menerusi bukti fizikal dan melalui akaun langsung penduduk, pihak marshal mendapati kebakaran bermula dari dalam bilik tidur yang terdapat pemanas elektrik mudah alih,” kata Komisioner Jabatan Bomba New York, Daniel Nigor.

Kebakaran berlaku pada Ahad melibatkan kediaman pangsapuri di Bronx.

Setakat berita ini dikeluarkan, pihak berkuasa mengesahkan 63 orang cedera.

Pihak berkuasa New York turut menyifatkan insiden bakal menjadi tragedi kebakaran terbesar dalam sejarah.

Menurut laporan New York Times, mereka yang cedera dihantar ke lima buah hospital berhampiran. Kebanyakan mangsa yang cedera mengalami masalah jantung dan pernafasan.

Empat hari lalu, kebakaran di Philadelphia menyebabkan 12 orang termasuk sembilan kanak-kanak terbunuh.

Kebakaran di Philadelphia itu melibatkan bangunan tiga tingkat, insiden terbaharu seumpamanya di Amerika Syarikat. - AFP


Keputusan bersalah atau tidak terhadap Suu Kyi dikeluarkan hari ini

YANGON, 10 Januari- Mahkamah Junta Myanmar hari ini dijangka mengeluarkan keputusan kes tertangguh terhadap pemimpin digulingkan Aung San Suu Kyi, kemajuan terbaru dalam penghakiman yang boleh menyebabkan hukuman penjara ditambah terhadap Suu Kyi.

Penerima anugerah Nobel itu ditahan sejak 1 Februari tahun lalu apabila kerajaan bawah pentadbirannya digulingkan dalam satu rampasan kuasa, mengakhiri usaha pentadbiran demokrasi negara itu.

Konflik politik telah mencetuskan perbezaan pendapat yang meluas dalam kalangan rakyat memaksa pihak keselamatan bertindak tegas seterusnya mencetuskan bantahan di seluruh negara.

Menurut kumpulan pemantau tempatan, bantahan berdarah itu menyebabkan lebih 1,400 orang awam terbunuh.

Suu Kyi, 76 telah didakwa atas beberapa kesalahan. Hari ini mahkamah dijadual membuat keputusan berhubung dakwaan mengimport dan memiliki "walkies-talkie" secara haram selain pertuduhan melanggar arahan sekatan pandemik COVID-19.

Alat komunikasi itu dirampas ketika serbuan di kediamannya pada hari rampasan kuasa menyebabkan Suu Kyi didakwa memiliki perlatan seludup.

Namun semasa pemeriksaan balas perbicaraan mahkamah, anggota parti yang menyerbu rumah Suu Kyi mengakui mereka tidak mempunyai waran untuk serbuan itu.

Keputusan kes itu telah berulang kali ditangguhkan dan sekiranya didapati bersalah, Suu Kyi berdepan hukuman penjara maksimum enam tahun.

Pada Disember, Suu Kyi dikenakan hukuman penjara selama empat tahun kerana menghasut dan melanggar peraturan COVID-19 semasa berkempen.

Bagaimanapun Ketua Junta memendekkan hukuman tersebut kepada dua tahun dan membenarkan Suu Kyi menjalani hukuman tahanan rumah di Naypyidaw. -AFP


AS desak Kazakhstan batalkan arahan 'tembak mati' tanpa amaran'

WASHINGTON, 10 Januari - Setiausaha Negara Amerika Syarikat (AS), Antony Blinken mengecam arahan 'tembak mati tanpa amaran' yang dikeluarkan kerajaan Kazakhstan.Beliau berkata arahan seumpama itu adalah salah dan perlu dibatalkan.Menurut Blinken, beliau telah mengadakan perbincangan dengan Menteri Luar Mukhtar Tileuberdi berhubung perkara itu Khamis lepas."Kami (Washington) amat bimbang tentang keadaan darurat yang diisytiharkan di Kazakhstan."Kami telah menyatakan pendirian kami dengan jelas, kerajaan Kazakh perlu menangani isu yang dihadapi dengan penunjuk perasaan menerusi pendekatan yang menghormati hak mereka."Sebarang kekerasan hendaklah dihentikan", kata Blinken dalam rancangan bicarawara "This Week" terbitan ABC News.


Lebih 160 orang dilaporkan maut dalam rusuhan di Kazakhstan

ALMATY, 10 Januari  - Lebih 160 orang dilaporkan maut dalam siri rusuhan di Kazakhstan.Hampir 6,000 individu termasuk warga asing ditahan sejak ketegangan tercetus seminggu yang lalu.Sebuah portal maklumat kerajaan pada Ahad melaporkan, 164 orang maut dalam rusuhan.103 daripadanya di bandar terbesar, Almaty yang menyaksikan antara pertempuran paling sengit antara perusuh dengan pasukan keselamatan.Statistik terbaharu yang dilaporkan itu jauh lebih tinggi berbanding data awal.Pihak berkuasa sebelum ini melaporkan 42 kematian, membabitkan 26 'penjenayah bersenjata' dan 16 anggota keselamatan.Statistik terbaharu itu bagaimanapun kemudiannya dipadam.Menurut Kementerian Kesihatan, terdapat kesilapan pada maklumat yang disiarkan.Namun tidak ada sebarang penafian rasmi tentang kesahihan maklumat terdahulu mahupun angka baharu tersebut.


Ribuan khemah pelarian Rohingya di Cox's Bazar hangus dalam kebakaran

COX'S BAZAR, 10 Januari  - Kira-kira 1,200 khemah pelarian etnik Rohingya hangus dijilat api dalam kebakaran di sini.Jurucakap polis, Kamran Hossain yang mengetuai urusan keselamatan di petempatan itu berkata kebakaran bermula di Khemah 16 pada pukul 4:40 petang waktu tempatan.Ia kemudiannya merebak dengan cepat ke khemah lain yang diperbuat daripada buluh dan kain."Lebih 5,000 penghuni kehilangan tempat berlindung."Kebakaran hanya dapat dikawal kira-kira dua jam kemudian," katanya kepada AFP.Pada Mac tahun lepas, 15 orang etnik Rohingya hilang tempat berlindung selepas berlaku kebakaran besar di petempatan pelarian terbesar di dunia itu.Bangladesh menerima pujian antarabangsa atas kesediaannya menerima kira-kira 850,000 pelarian Rohingya yang melintasi sempadan dari Myanmar.Usaha menyediakan mereka kediaman kekal bagaimanapun sukar.


Ribut salji landa bandar Pakistan, operasi menyelamat diteruskan

KARACHI, 10 Januari - Angka kematian akibat salji tebal di stesen bukit terkenal berhampiran ibu negara Pakistan, Islamabad meningkat kepada 23 orang, ketika pekerja penyelamat dan tentera bertungkus-lumus semalaman untuk membersihkan salji di jalan raya, lapor Agensi Anadolu memetik pegawai pada Ahad.Salji lebat sejak tiga hari lalu menimbus Murree, pekan tanah tinggi yang terletak kira-kira 65 kilometer (40 batu) dari Islamabad, dan kawasan lembahnya diliputi salji tebal, menyekat jalan, memutuskan bekalan elektrik, dan menimbulkan panik kepada pelancong yang bergegas mencari perlindungan.Beribu-ribu kenderaan yang penuh dengan pelancong terperangkap dalam ribut salji di kawasan lembah dan kawasan berdekatan sejak tiga hari lalu.Sekurang-kurangnya 23 orang, termasuk lapan daripada sebuah keluarga, meninggal dunia akibat kesejukan dan kekurangan oksigen apabila beribu-ribu kenderaan terperangkap di laluan berbeza di sekitar Murree sejak dua hari lalu, memaksa kerajaan menggerakkan bantuan tentera.Ketua Pihak Berkuasa Pengurusan Bencana Negara Mejar Jeneral Akhtar Nawaz, berkata penyelamat masih berusaha untuk membersihkan jalan utama, lokasi kebanyakan kematian berlaku.Menurutnya semua pelancong yang terkandas telah dipindahkan ke hotel dan kem tentera.Bagaimanapun, tambahnya, "banyak" kenderaan terbiar masih terperangkap di bawah salji, menyukarkan pasukan penyelamat membersihkan jalan utama yang menghubungkan lembah itu dengan seluruh negara.Menurut polis Murree, kira-kira 600 hingga 700 kenderaan diselamatkan semalaman. Rakaman yang disiarkan penyiar tempatan Geo News menunjukkan tentera menggunakan jentera berat membersihkan jalan raya, dan penyelamat menyiram garam di jalan raya sebagai usaha untuk mencairkan lapisan salji tebal.Sementara itu, Perdana Menteri Imran Khan mengarahkan siasatan berhubung insiden itu, memfokuskan mengenai sebab pelancong tidak dihalang daripada melawat stesen bukit itu meskipun amaran jelas telah diberi oleh jabatan meteorologi mengenai salji lebat."Lembah utara dan barat laut Pakistan mengalami salji lebat tahun ini, petunjuk jelas akibat perubahan iklim.Pakistan adalah antara 10 negara, yang dijangka terjejas teruk akibat perubahan iklim.Beratus-ratus ribu orang dari seluruh Pakistan mengunjungi Murree dan destinasi pelancongan yang berdekatan untuk menikmati salji pada musim sejuk", kata ImranMenurut polis, lebih 100,000 kenderaan memasuki Murree sejak seminggu lalu.- Bernama


Kabul: kritik pendekatan Taliban,  professor universiti ditahan

KABUL, 9 Januari - Seorang profesor Universiti Afghanistan ditahan kerana mengkritik pendekatan tegas yang diambil rejim Taliban.Profesor Faizullah Jalal dilapor berbuat demikian dalam beberapa kemunculan beliau di rancangan bual bicara televisyen sejak Amerika Syarikat meninggalkan negara tersebut.Beliau secara terang-terangan menyalahkan Taliban atas krisis kewangan yang semakin teruk dan mengkritik mereka kerana memerintah secara paksaan.Jurucakap Taliban Zabihullah Mujahid berkata, Jalal ditahan Sabtu lalu susulan reaksi beliau yang dianggap menghasut. “Dia telah ditangkap supaya orang lain memberi komen yang tidak masuk akal yang boleh memudaratkan maruah orang lain dan cuba menghasut orang ramai menentang sistem dan mempermainkan maruah rakyat", katanya.Dalam pada itu, kumpulan hak asasi manusia, Amnesty International mengecam penahanan pensyarah itu serta menggesa Jalal segera dibebaskan tanpa syarat.Sejak kembali berkuasa, Taliban telah bertindak keras terhadap perbezaan pendapat, menyuraikan protes hak wanita secara paksa serta menahan beberapa orang wartawan. Regim itu juga telah membentuk kabinet yang dianggotai oleh semua lelaki etnik Pashtun berbeza dengan propagandanya sebelum ini yang mahu mengangkat fungsi wanita dalam pentadbiran negara yang bergolak lebih 20 tahun itu. - AFP


Rusuhan di Kazakhstan, 5,000 orang ditangkap untuk disoal siasat

ALMATY, 9 Januari - 5,000 orang ditangkap di Kazakhstan susulan rusuhan yang berlaku di negara terbesar Asia Tengah itu sejak minggu lalu.Dalam satu kenyataan pihak berkuasa memaklumkan, soal siasat dilakukan terhadap kesemua yang ditahan sebagai sebahagian daripada 125 siasatan berasingan berikutan pergolakan yang tercetus."Hari ini keadaan menjadi stabil di semua wilayah negara dan operasi memerangi keganasan diteruskan dalam usaha untuk mewujudkan semula ketenteraman di negara." kata Menteri Dalam Negeri, Erlan Turgumbayev.Kenaikan harga bahan dipercayai menjadi punca pergolakan yang bermula di kawasan wilayah barat kemudian merebak ke bandar-bandar besar termasuk Almaty, sebuah bandar hab ekonomi negara tersebut.Media tempatan dalam pada itu melaporkan, Lebih 100 perniagaan dan bank diserang serta dirompak termasuk lebih kurang 400 kenderaan dimusnahkan dengan anggaran awal kerosakan harta benda sekitar 175 juta EURO bersamaan 198 juta dollar.Keadaan tenang kelihatan kembali di bandar itu dengan polis kadangkala melepaskan tembakan ke udara sebagai amaran menghalang orang ramai berhimpun semula di dataran tengah bandar itu. - AFP


Bekas ketua jawatankuasa keselamatan Kazakhstan ditangkap kerana khianat

ALMATY, 9 Januari - Pihak berkuasa Kazakhstan telah menahan Karim Massimov, bekas ketua Jawatankuasa Keselamatan Negara KNB, dan beberapa pegawai lain kerana disyaki melakukan pengkhianatan, kata jawatnkuasa itu tanpa memberikan butiran lanjut.Pasukan keselamatan nampaknya telah menguasai semula jalan-jalan di bandar utama azakhstan pada hari Jumaat selepas keganasan berhari-hari, dan presiden yang disokong Rusia, Kassym-Jomart Tokayev berkata beliau telah mengarahkan tenteranya untuk menembak tanpa amaran bagi menghentikan pemberontakan di seluruh negara.Berita penahanan Karim, yang diketahui sebagai sekutu bekas Presiden Kazakhstan, Nursultan Nazarbayev, muncul ketika spekulasi perebutan kuasa di negara Asia Tengah bekas Soviet itu bergema ketika ini.Karim ditahan Khamis lalu kerana disyaki melakukan pengkhianatan melampau.Presiden Tokayev memecat Karim awal minggu ini selepas protes terhadap kenaikan harga bahan api meletus dan bertukar menjadi ganas, mengakibatkan berpuluh-puluh orang terbunuh dan bangunan kerajaan di bandar Almaty terbakar.Karim, 56 tahun, menjadi ketua KNB sejak tahun 2016 dan dipecat pada kemuncak pergolakan dalaman negara itu pada Rabu, apabila Tokayev mengambil alih kuasa daripada Nursultan sebagai Ketua Majlis Keselamatan. - Reuters


Ribut salji Pakistan, 21 pelancong mati kesejukan

ISLAMABAD, 9 Januari - Sekurang-kurangnya 21 pelancong mati kesejukan dalam kenderaan di bandar peranginan tanah tinggi di utara Pakistan.Insiden itu berlaku selepas lebih 100 ribu kenderaan dilaporkan berpusu-pusu memasuki lokasi berkenaan, untuk menikmati cuaca sejuk dan salji yang turun sejak Selasa lepas.Menteri Dalam Negeri, Sheikh Rashid Ahmed memaklumkan, kehadiran pelancong dalam jumlah yang begitu ramai ke Murree telah mencetuskan krisis besar.Situasi itu pertama kali berlaku dalam tempoh 15 hingga 20 tahun dan dianggarkan seribu kenderaan masih terkandas di stesen bukit. Pasukan tentera dan separa tentera dikerah bagi membantu operasi menyelamat.Sementara itu, Perdana Menteri, Imran Khan mengarahkan agar siasatan dijalankan berhubung kematian tragis pelancong di Murree.Beliau turut mengarahkan agar langkah sewajarnya diambil, bagi mengelak insiden serupa berulang.Serentak dengan itu juga, kerajaan telah mengisytiharkan Murree, sebagai kawasan dilanda musibah. - AP


Enam maut, 20 masih hilang runtuhan tebing di air terjun Brazil

RIO DE JANEIRO, 9 Januari- Sekurang-kurangnya enam terbunuh dan 20 yang lain dilaporkan hilang susulan runtuhan tebing yang menghempap beberapa bot di sebuah tasik di Brazil, kata pihak berkuasa kelmarin."Setakat ini enam orang disahkan maut," kata jurucakap bomba Minas Gerias, Pedro Aihara dalam kenyataan.Terdahulu, Komander Bomba Minas Gerais, Kolonel Edgard Estevo da Silva berkata sekurang-kurangnya 20 orang masih hilang, selain 32 orang cedera.Estevo berkata, usaha pencarian dihentikan sementara pada waktu malam atas faktor keselamatan dan disambung semula pada waktu pagi.Jelasnya, jumlah yang hilang dianggarkan berdasarkan 'maklumat saksi, agensi pelancongan dan saudara mara mereka'.Sebuah video  tersebar di media sosial, yang telah disahkan oleh pihak berkuasa Brazil, menunjukkan sekumpulan bot kecil bergerak perlahan berhampiran tebing batu di Tasik Furnas, apabila berlaku keretakan pada sebuah batu besar, sebelum ia jatuh menimpa bot.

Dalam video dikongsi, terdapat rakaman detik tepat apabila tebing itu jatuh ke atas tiga bot berkenaan yang mencetuskan panik dalam kalangan penumpang yang menyaksikan kejadian itu dari bot lain.Satu lagi video di media sosial menunjukkan detik beberapa minit sebelum  tebing itu runtuh, yang mana beberapa orang memberi amaran terdapat banyak batu yang jatuh dan menjerit kepada penumpang bot lain supaya menjauhi dinding tasik berkenaan.

Presiden Jair Bolsonaro turut memberi ulang ciap terhadap rakaman video berkenaan.

Tentera Laut Brazilentera laut Brazil, yang turut membantu dalam menyelamat berkata, pihaknya akan menyiasat punca kejadian itu.

Tasik Furnas, yang dipanggil "Laut Minas," merupakan tarikan pelancong popular di kawasan itu yang terletak kira-kira 420 kilometer di utara Sao Paulo.Bomba berkata, hujan lebat dalam beberapa hari kebelakangan ini di tenggara Brazil mungkin menjadi antara faktor berlakunya runtuhan itu. - AFP


Jangkitan Omicron Indonesia meningkat kepada 318 kes

JAKARTA, 9 Januari - Varian baharu COVID-19 Omicron kian merebak di Indonesia apabila jumlah kes positif meningkat kepada 318 selepas 57 orang lagi dijangkiti virus itu setakat Jumaat.

Kes baharu itu membabitkan 50 jangkitan import dan tujuh jangkitan tempatan, menurut jurucakap Kementerian Kesihatan, Dr Siti Nadia Tarmidzi dalam satu kenyataan pada Sabtu.

Beliau berkata, "terdapat 23 kes penularan tempatan dan 295 kes membabitkan pelancong luar negara sejak Disember 2021 hingga 7 Januari."

Kebanyakan kes dikesan pada pengembara sudah lengkap divaksin yang pulang dari Turki dan Arab Saudi, manakala 4.3 peratus daripada yang dijangkiti mempunyai komorbiditi seperti diabetes mellitus dan hipertensi.

Memandangkan peningkatan kes, kerajaan menghalang pelawat dari 14 negara iaitu Afrika Selatan, Botswana, Norway, Perancis, Angola, Zambia, Zimbabwe, Malawi, Mozambique, Namibia, Eswatini, Lesotho, United Kingdom dan Denmark.

Sekatan itu juga terpakai kepada pengembara antarabangsa yang transit melalui negara itu dalam tempoh 14 hari yang lalu.

Jumlah COVID-19 di Indonesia meningkat kepada 4,265,187 setakat 7 Januari, dengan 518 kes baharu, melepasi paras 500 dalam dua hari lalu.


Myanmar isytihar gencatan senjata

PHNOM PENH, 9 Januari - Jeneral Min Aung Hlaing, pengerusi Majlis Pentadbiran Negara (SAC) Myanmar yang memerintah, mengisytiharkan gencatan senjata ketika bertemu dengan Perdana Menteri Kemboja Samdech Techo Hun Sen yang melawat Nay Pyi Taw pada 7 Januari.

Min Aung Hlaing memaklumkan Hun Sen bahawa kerajaan Myanmar sebelum ini telah mengisytiharkan gencatan senjata selama lima bulan dengan semua Pertubuhan Bersenjata Etnik (EAO) sehingga akhir Februari 2022, dan kini memutuskan untuk melanjutkannya sehingga akhir 2022.

Demikian menurut laporan Agensi Berita Vietnam (VNA) memetik kenyataan akhbar bersama yang dikeluarkan oleh Kementerian Luar Negeri dan Kerjasama Antarabangsa Kemboja.

Min Aung Hlaing juga menyeru semua pihak menerima gencatan senjata itu demi kepentingan negara dan rakyat, menamatkan semua tindakan keganasan dan bertenang sepenuhnya, tambah kenyataan itu.

Di pihak Hun Sen, beliau sangat menyokong langkah itu yang bertujuan meredakan ketegangan dan membolehkan dialog membina dalam kalangan pihak berkepentingan yang berkaitan untuk mencapai keamanan berkekalan dan pembangunan negara, kata kenyataan itu.

Min Aung Hlaing berkata beliau mengalu-alukan penyertaan Duta Khas ASEAN ke Myanmar untuk menyertai rundingan gencatan senjata dengan EAO.

Menurut VNA, kedua-dua pemimpin itu turut menyokong pertemuan dengan pihak berkepentingan seperti Duta Khas ASEAN ke Myanmar dan Setiausaha Agung ASEAN, termasuk untuk menyampaikan bantuan kepada rakyat Myanmar.

Mereka berkata adalah amat penting menyediakan mekanisme dan kemudahan yang sesuai untuk program vaksinasi COVID-19 serta pemberian bantuan kemanusiaan yang berkesan kepada orang yang memerlukan tanpa diskriminasi.

Kemboja bertanggungjawab sebagai Pengerusi ASEAN tahun ini dan Perdana Menterinya Hun Sen menjadi pemimpin asing pertama melawat Myanmar sejak rampasan kuasa Februari 2021.

Lawatan dua hari beliau bertujuan mencari penyelesaian bagi menamatkan krisis politik yang sedang berlaku di Myanmar sejak rampasan kuasa itu.


COVID-19: Jangkitan harian global melepasi 2 juta kes - AFP

PARIS, 9 Januari - Purata 2juta kes COVID-19 direkodkan di seluruh dunia antara 1 Januari lalu hingga semalam, lonjakan dua kali ganda dalam tempoh 10 hari, berdasarkan kiraan AFP hari ini.

Purata 2,106,118 kes harian dilaporkan dalam tempoh seminggu, sejurus melepasi nilai ambang sejuta kes antara 23 hingga 29 Disember lalu.

Jumlah kes global baharu meningkat 270% sejak varian Omicron ditemui di Afrika Selatan, pada akhir November lalu.

Namun, kematian berkaitan COVID-19 berada pada tahap terendah sejak Oktober 2020, dengan purata 6,237 kematian sehari direkodkan antara 1 Januari lalu hingga semalam.

Walaupun kajian awal menunjukkan Omicron menyebabkan gejala penyakit yang kurang teruk, pakar memberi amaran jumlah kes akibat strain itu masih boleh menjejaskan sistem kesihatan.

Negara di seluruh dunia sudah memperkenalkan semula sekatan dan meningkatkan program vaksinasi dalam usaha membendung penularan virus itu.

Eropah, Amerika Syarikat (AS) dan Kanada adalah tumpuan jangkitan coronavirus dunia, di mana dua wilayah itu masing-masing mewakili 49 dan 33 peratus kes COVID-19 global pada minggu lalu.

Kes COVID-19 minggu ini melonjak 47% di Eropah dan 76% di AS dan Kanada berbanding minggu sebelumnya.

Jangkitan COVID-19 juga meningkat 224% di Oceania, 148% di Amerika Latin dan Caribbean, Timur Tengah (116%) dan Asia (145%), dalam tempoh sama.

Jumlah kes baharu dilaporkan di Afrika kekal stabil tetapi berada pada tahap tertinggi di tempat lain, sejak permulaan wabak pada Mac 2020.

Angka itu adalah berdasarkan statistik rasmi dikeluarkan pihak berkuasa kesihatan negara.

Sebilangan besar kes kurang teruk atau tanpa gejala tidak dapat dikesan walaupun saringan dipergiatkan sejak permulaan wabak itu, malah dasar saringan juga berbeza antara negara.

Pertubuhan Kesihatan Sedunia (WHO) menganggarkan jumlah keseluruhan kes kematian mungkin dua hingga tiga kali lebih tinggi, selepas mengambil kira lebihan korban dikaitkan dengan COVID-19.


Djokovic  masih di pusat tahanan imigresen Melbourne

MELBOURNE, 8 Januari - Pemain tenis nombor 1 dunia, Novak Djokovic kini masih berada di pusat tahanan imigresen di Melbourne kerana menanti proses rayuan terhadap visanya yang dibatalkan.

Sebelum ini Djokovic dikecualikan daripada peraturan vaksinasi oleh penganjur Terbuka Australia, namun ditahan pasukan imigresen sebaik tiba di lapangan terbang.

Visa kemasukan Djokovic dibatalkan selepas jaguh tenis itu gagal membuktikan status vaksinasi yang menjadi kriteria utama untuk masuk ke negara itu.

Warga asing masih dilarang masuk ke Australia dan mereka yang mendapat visa perlu divaksin sepenuhnya atau mempunyai pengecualian kesihatan.

Djokovic sebelum ini menyatakan dia mendapat pengecualian berkenaan untuk bermain di Terbuka Australia, tetapi kerajaan Australia berkata dia tidak menunjukkan bukti pengecualian dan visanya terpaksa dibatalkan.

Ditempatkan di hotel yang sama ialah pemain wanita dari Czech, Renata Voracova yang ditahan oleh Pihak Berkuasa Sempadan namun telah memohon untuk meninggalkan Australia


14 maut, 17 cedera dalam nahas babitkan bas mini dan koc.

KAHERAH, 8 Januari - Sekurang-kurangnya 14 terbunuh manakala 17 lagi cedera apabila sebuah koc dan bas mini bertembung di Semenanjung Sinai.

Pegawai keselamatan berkata, kedua-dua kenderaan dari arah ibu kota Kaherah menuju ke pusat peranginan Laut Merah di Sharm El-Sheikh itu, bertembung selepas dipandu laju dalam arak penglihatan terhad akibat kabus ketika subuh.Nahas berlaku berhampiran El-Tor di selatan Sinai, kira-kira 300km di tenggara Kaherah.Kesemua mangsa dibawa ke hospital di El-Tor.Nahas jalan raya kerap berlaku di Mesir kerana kebanyakan jalan raya diselenggara dengan teruk dan peraturan lalu lintas sering diabaikan.Angka rasmi merekodkan kira-kira 7,000 orang maut akibat nahas jalan raya pada tahun 2020.


Biden calonkan jeneral tentera baharu pantau operasi tentera di Asia Barat

Washington, 8 Januari- Presiden Amerika Syarikat, Joe Biden mencalonkan leftenan tentera, Jeneral Michael Kurilla untuk mengetuai Pusat Pemerintahan Tentera Amerika Syarikat (Centcom) yang akan memantau operasi tentera di Asia Barat.

Jika disahkan senat, Jeneral Kurilla akan menggantikan Jeneral Marin, Kenneth McKenzie sebagai ketua Centcom yang menyelia operasi ketenteraan di Iraq, Syria, Afghanistan dan Yaman, jelas Pentagon.

Berdasarkan maklumat rasmi, Kurilla, 55 kini mengetuai pasukan hantaran udara atau Airborne Corps ke-18, pasukan tindak balas Tentera Amerika Syarikat di Fort Bragg, North Carolina.

Graduan lulusan West Point, pernah terlibat dalam misi di Kosovo, Afghanistan dan Iraq. Pada 2005 dia mengalami kecederaan parah akibat ditembak semasa serangan ke atas Mosul.

Kurilla juga memikul tanggungjawab di Staf Am Tentera Amerika Syarikat dan menjadi ketua Bahagian Payung Terjun ke-82 dan turut dikenali kerana telah mengambil bahagian dalam pendaratan Normandy pada tahun 1944.

Operasi itu adalah serbuan pihak Bersekutu terhadap Normandy dalam Operasi Overlord semasa Perang Dunia II.

Misi itu merupakan serbuan melalui laut terbesar dalam sejarah.-AFP


Bank Dunia lulus AS$90 juta, bantu tangani pandemik di Iran

Washington, 8 Januari- Bank Dunia meluluskan pembiayaan tambahan AS$90 juta kepada Iran bagi membantu negara itu menangani pandemik COVID-19.

Jurucakap Bank Dunia berkata, lembaga pengarah pemberi pinjaman yang berpangkalan di Washington telah meluluskan bantuan pembangunan tersebut pada 21 Disember lalu.

"Pembiayaan itu hanya akan digunakan untuk mendapatkan peralatan perubatan penting bagi menyelamatkan nyawa dan meningkatkan usaha tindak balas menangani pandemik di Iran.

“Pembiayaan itu juga tidak akan dimasukkkan dalam ]bajet Iran dan semua hasil pinjaman, perolehan dan pengeluaran, diuruskan oleh Pertubuhan Kesihatan Sedunia," kata jurucakap itu.

Pada Mei 2020, Bank Dunia meluluskan pinjaman AS$50 juta melalui Projek Tindak Balas Kecemasan COVID-19 Iran, yang dilakukan "secara luar biasa" disebabkan wabak tersebut.

Jurucakap itu menyifatkan Iran sebagai pusat wabak merebak di rantau itu dan berkata usaha menghentikan virus akan memberi faedah kepada negara jiran, terutamanya penularan varian Omicron yang boleh menyebabkan gelombang baharu kes COVID-19.

Berdasarkan data Universiti Johns Hopkins, setakat ini kes COVID-19 di Iran telah menyebabkan hampir 132,000 kematian dan lebih 6.2 juta kes positif direkodkan. -AFP


21 maut, 8 daripadanya beku selepas terperangkap dalam kenderaan akibat salji tebal

ISLAMABAD, 8 Januari - Sekurang-kurangnya 21 maut selepas terperangkap dalam kenderaan masing-masing akibat salji tebal di pekan berbukit Murree, Pakistan.Puluhan ribu pengunjung bersesak ke kawasan itu bagi menyaksikan fenomena salji luar biasa.Polis melaporkan, lapan orang beku di dalam kenderaan dan mangsa lain berkemungkinan maut akibat sesak nafas selepas terhidu gas ekzos.Perdana Menteri, Imran Khan terkejut dan sedih dengan tragedi itu."Salji yang tidak pernah berlaku sebelum ini dan orang ramai meneruskan perjalanan tanpa memeriksa keadaan cuaca menyebabkan pentadbir daerah tidak bersedia.Telah mengarahkan siasatan & melaksanakan peraturan ketat bagi memastikan ia tidak berulang", tulisnya di Twitter.Dalam pada itu, Menteri Dalam Negeri, Sheikh Rashid berkata pasukan tentera telah digerakkan untuk membersihkan jalan dan menyelamatkan mangsa yang masih terperangkap.Sebelum ini Pusat Ramalan Cuaca Kebangsaan Pakistan telah memaklumkan salji tebal dijangka melanda kawasan itu sehingga petang Ahad.


Pandang ringan Omicron satu kesilapan - WHO

GENEVA, 8 Januari- Pertubuhan Kesihatan Sedunia (WHO) memberi amaran bahawa COVID-19 varian Omicron yang sudah mengorbankan banyak nyawa di seluruh dunia tidak boleh lagi dianggap ringan.Ketuanya, Tedros Adhanom Ghebreyesus, berkata rekod bilangan pesakit dijangkiti varian itu, yang lebih pantas merebak berbanding Delta di banyak negara, memberi isyarat kemudahan penjagaan kesihatan dan hospital semakin dibebani."Walaupun Omicron dilihat tidak seteruk jangkitannya berbanding Delta, terutama bagi mereka yang divaksin, ini tidak bermakna ia harus dikategorikan sebagai ringan. Sama seperti varian sebelumnya, Omicron menyebabkan lebih ramai orang terpaksa dimasukkan ke hospital dan ia membunuh", katanya."Malah, gelombang kes adalah sangat besar lagi pantas, sekali gus memberi tekanan kepada sistem penjagaan kesihatan di seluruh dunia," katanya pada satu sidang media.Tedros berkata, kira-kira 9.5 juta kes baharu COVID-19 dilaporkan kepada WHO minggu lalu, meningkat 71 peratus berbanding minggu sebelumnya yang mencatatkan rekod baharu."Namun, angka ini mungkin jauh lebih rendah kerana tidak mengambil kira hasil ujian yang tertangguh akibat musim cuti hujung tahun selain ujian kendiri positif yang tidak didaftarkan serta kes yang terlepas pandang akibat terlalu banyak", katanya.Sementara itu, Ketua Teknikal COVID-19 WHO, Maria Van Kerkhove, berkata peluang Omicron akan menjadi varian membimbangkan (VOC) yang terakhir adalah sangat tidak mungkin.Katanya, dalam berdepan Omicron yang lebih mudah berjangkit itu, orang ramai digesa mengambil langkah yang disyorkan sebelum ini untuk melindungi diri sendiri."Lakukan semua yang kami nasihatkan dengan lebih baik, lebih komprehensif dan lebih bermatlamat. Kami berharap orang ramai mampu bertahan dan berjuang," katanya.Van Kerkhove turut mengingatkan orang ramai supaya memakai pelitup muka dengan betul bagi melindungi diri mereka daripada penyebaran virus."Ia perlu menutup bahagian hidung dan mulut, memakai pelitup muka di bawah dagu adalah tidak berguna sama sekali," katanya. - AFP


Sembilan orang cedera, gempa 5.6 gegar Peru

LIMA, 8 Januari- Sekurangnya-kurangnya sembilan orang cedera dan beberapa kediaman rosak apabila gempa bumi berukuran 5.6 pada skala richter menggegarkan ibu negara Peru.

Menurut Institut Geofizik Peru (IGP), gempa itu berlaku pada 5.27 pagi Jumaat berpusat di 19 kilometer timur laut Lima di kedalaman 116 kilometer.

Pihak berkuasa pertahanan awam melaporkan sembilan orang cedera, termasuk seorang parah manakala 3 buah kediaman rosak di San Juan de Lurigancho dan Ate di timur Lima.

Lebuh raya utama menghubungkan pusat bandar Peru turut terhalang akibat tanah runtuh.

“Terima kasih, kami belum menerima laporan kematian, kata Penyelaras Pusat Operasi Kecemasan Kebangsaan, Rolando Capucho kepada saluran televisyen N.

Seorang lelaki, Jeison Arapa, 28 tahun dilaporkan cedera apabila dia terjatuh dari tingkat tiga rumahnya ketika cuba menyelamatkan diri, kata petugas perkhidmatan awam.

Menurut Pengarah IGP, Hernando Tavera gegaran kuat dirasai disebabkan kedalaman pusat gempa.

“Mungkin gempa bermagnitud sederhana di kawasan tinggi menyebabkan runtuhan batu dan tanah runtuh di jalan raya serta lembah, malah berkemungkinan merosakkan kediaman,” katanya dalam satu kenyataan di laman web institut itu.

Presiden Pedro Castillo menerusi twitternya menasihatkan penduduk bertenang, namun bersedia menghadapi sebarang gempa susulan.

November lalu, gempa 7.5 pada skala richter menggegar utara Peru, memusnahkan 117 buah kediaman serta menyebabkan 12 orang cedera dan lebih 2,000 kediaman mengalami kerosakan.

Peru mengalami sekurang-kurangnya 400 gempa yang boleh dirasai setiap tahun. - AFP


Covid -19: Amaran tegas Filipina buat rakyatnya yang enggan divaksin

MANILA, 8 Januari - Presiden Filipina, Rodrigo Duterte menegaskan, mana-mana rakyatnya yang tidak disuntik vaksin Covid-19 akan ditahan sekiranya didapati bergerak bebas dalam kalangan masyarakat.Amaran tegas itu disuarakan berikutan jangkitan kes baharu mencatat rekod tertinggi dalam tempoh tiga bulan.Menurut beliau, pemimpin masyarakat diminta mengawasi mereka yang tidak divaksin dan memastikan mereka tidak meninggalkan rumah masing-masing atau berdepan tindakan tegas."Kalau mereka enggan, masih mahu keluar rumah dan bercampur degan masyarakat, mereka patut dihalang dan jika masih degil, pemimpin masyarakat boleh menahan mereka," katanya."Saya kini memberi arahan kepada pemimpin masyarakat untuk memerintahkan golongan tanpa vaksin tidak keluar dan kekal berada dalam rumah sahaja, dan jika mereka enggan serta didapati bergerak bebas dalam dalam masyarakat atau mungkin di mana-mana, mereka akan ditahan dan pihak berkuasa perlu tegas terhadap mereka yang degil", tegasnya.Duterte berkata beliau bertanggungjawab kepada setiap rakyat Filipina dan mencabar sesiapa yang membantah keputusan itu untuk memfailkan kes terhadapnya.  "Orang yang tidak mahu mengambil suntikan vaksin, kamu meletakkan semua orang dalam bahaya", katanya.Jangkitan harian pandemik itu di Filipina mencapai tahap tertinggi sejak 26 September lalu dengan 17,220 kes direkodkan kelmarinn termasuk jangkitan varian Omicron.Ini adalah lebih tiga kali ganda berbanding rekod Selasa lalu, yang membawa kepada jumlah kumulatif lebih 2.88 juta jangkitan termasuk lebih 51,700 kematian iaitu kes COVID-19 kedua tertinggi di Asia tenggara selepas Indonesia.Pada hujung tahun lalu, 49.8 juta atau 45 peratus daripada 110 juta penduduk Filipina sudah menerima dos lengkap vaksin COVID-19.Di bawah undang-undang sedia ada, orang yang tidak divaksin di ibu negara, Manila, hanya boleh meninggalkan rumah untuk tujuan penting saja.Filipina setakat ini merekodkan 43 jangkitan domestik dan import varian Omicron, sekali gus mendorong kerajaan mengambil tindakan kawalan lebih drastik.-AFP